**Документ, съдържащ информация, еквивалентна на информацията в проспект, съгласно чл. 79, ал. 5, т. 4 от Закона за публичното предлагане на ценни книжа**

**от 24 октомври 2013 година**

**“Регала Инвест” АД**

*(акционерно дружество, учредено съгласно законите на Република България)*

**Допускане до търговия на 18 428 734** **обикновени безналични акции**

**с право на глас, дивидент и ликвидационен дял**

“Регала Инвест” АД (“**Регала Инвест**”, “**Дружеството**” или “**Емитентът**”) е учредено в резултат на преобразуване на „ИНВЕСТИЦИОННА КОМПАНИЯ ГАЛАТА” АД, ЕИК 175438743, чрез разделяне по смисъла на чл. 262б от Търговския закон на две новоучредени акционерни дружества, като в резултат на разделянето преобразуващото се дружество се прекратява без ликвидация, а новоучредените дружества стават негови правоприемници за съответна част от имуществото, съгласно предвиденото в Плана за преобразуване по чл. 262ж от Търговския закон и чл. 123, ал. 1 от Закона за публичното предлагане на ценни книжа, одобрен съгласно чл. 124 от ЗППЦК с Решение № 607 – ПД от 01.08.2013 г. на Заместник-председателя на Комисията за финансов надзор, ръководещ управление „Надзор на инвестиционната дейност”.

Съгласно чл. 122, ал. 1 от Закона за публичното предлагане на ценни книжа и двете новоучредени дружества стават публични по силата на закона.

Настоящият документ е изготвен за целите на допускане до търговия на регулиран пазар на всички издадени от Регала Инвест 18 428 734 обикновени безналични акции, с единична номинална стойност от 1 (един) лев, всяка от които даваща право на един глас в общото събрание, както и на дивидент и ликвидационен дял, съразмерно с номиналната стойност. Акциите на “Регала Инвест” АД са с присвоен ISIN код: BG1100036133.

Настоящият документ („**Документ**”) е изготвен в съответствие с чл. 79, ал. 5, т. 4 от Закона за публичното предлагане на ценни книжа и съдържа информация, която по преценка на Комисията за финансов надзор е еквивалентна на съдържащата се в проспект, както и в съответствие с правилата за допускане до търговия на Българската фондова борса. Незабавно след регистрацията на Дружеството и неговите акции в “Централен депозитар” АД и КФН, ще бъде подадено заявление за регистриране за борсова търговия на акциите на Дружеството, които ще се търгуват на БФБ.

**Инвестирането в акции е свързано с определени рискове. В интерес на инвеститорите е да се запознаят с този Документ изцяло, като обърнат особено внимание на раздел “Рискови фактори” от Документа, преди да вземат решение за инвестиране в акциите.**

Този Документ съдържа съществената информация за Регала Инвест, необходима за вземане на решение за инвестиране в неговите акции. Инвеститорите следва да разчитат само на информацията, съдържаща се в този Документ. Дружеството не е оторизирало никое лице да предоставя различна информация. Съгласно българското законодателство членовете на Съвета на директорите на Регала Инвест отговарят солидарно за вредите, причинени от неверни, заблуждаващи или непълни данни в Документа. Съставителят на финансовите отчети на Регала Инвест отговаря солидарно с членовете на Съвета на директорите на Емитента за всички вреди, причинени от неверни, заблуждаващи или непълни данни във финансовите му отчети. В тази връзка посочените лица са декларирали изискуемите от закона обстоятелства.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**КОМИСИЯТА ЗА ФИНАНСОВ НАДЗОР НЕ НОСИ ОТГОВОРНОСТ ЗА ВЕРНОСТТА И ПЪЛНОТАТА НА СЪДЪРЖАЩИТЕ СЕ В ДОКУМЕНТА ДАННИ.**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**СЪДЪРЖАНИЕ**

[РИСКОВИ ФАКТОРИ 4](#_Toc371960910)

[Рискове, свързани с извършваната дейност 4](#_Toc371960911)

[Рискове, специфични за Дружеството 4](#_Toc371960912)

[Рискове, свързани с Акциите 6](#_Toc371960913)

[ОБОБЩЕНА ФИНАНСОВА ИНФОРМАЦИЯ 8](#_Toc371960914)

[ИНФОРМАЦИЯ ЗА ЕМИТЕНТА 9](#_Toc371960915)

[ПРЕГЛЕД НА СТОПАНСКАТА ДЕЙНОСТ 10](#_Toc371960916)

[Основни дейности 10](#_Toc371960917)

[Влияние на изключителни фактори върху дейността на Дружеството 10](#_Toc371960918)

[Научноизследователска и развойна дейност 10](#_Toc371960919)

[Зависимост от патенти, лицензи, индустриални, търговски или финансови договори, нови производствени процеси 10](#_Toc371960920)

[НЕДВИЖИМА СОБСТВЕНОСТ, ЗАВОДИ И ОБОРУДВАНЕ 11](#_Toc371960921)

[Съществени дълготрайни материални активи 11](#_Toc371960922)

[Предвидени съществени дълготрайни материални активи 11](#_Toc371960923)

[Тежести 11](#_Toc371960924)

[Екологични проблеми, свързани с използването на дълготрайните материални активи 12](#_Toc371960925)

[ОРГАНИЗАЦИОННА СТРУКТУРА 13](#_Toc371960926)

[РЪКОВОДНИ ОРГАНИ 14](#_Toc371960927)

[Съвет на директорите 14](#_Toc371960928)

[Корпоративно управление 17](#_Toc371960929)

[РАБОТНИЦИ И СЛУЖИТЕЛИ 18](#_Toc371960930)

[ГЛАВНИ АКЦИОНЕРИ 19](#_Toc371960931)

[Акционери, притежаващи пряко или непряко 5% или повече от капитала 19](#_Toc371960932)

[Лица, които могат да контролират Дружеството 19](#_Toc371960933)

[Ангажимент за спазване на добрите корпоративни практики 20](#_Toc371960934)

[Сделки със свързани лица 20](#_Toc371960935)

[ОДИТОР. ОДИТЕН КОМИТЕТ. 21](#_Toc371960936)

[Одитор 21](#_Toc371960937)

[Одитен комитет 21](#_Toc371960938)

[ФИНАНСОВА ИНФОРМАЦИЯ 22](#_Toc371960939)

[Финансови отчети 22](#_Toc371960940)

[Дивиденти и дивидентна политика 22](#_Toc371960941)

[Правни и арбитражни производства 22](#_Toc371960942)

[Значителна промяна във финансовата или търговска позиция на Дружеството 22](#_Toc371960943)

[ПРЕГЛЕД НА ФИНАНСОВОТО СЪСТОЯНИЕ И ДЕЙНОСТТА 23](#_Toc371960944)

[Активи и пасиви 23](#_Toc371960945)

[Парични потоци 24](#_Toc371960946)

[Капиталови ресурси 25](#_Toc371960947)

[ОПИСАНИЕ НА АКЦИИТЕ И ПРИЛОЖИМОТО БЪЛГАРСКО ЗАКОНОДАТЕЛСТВО 26](#_Toc371960948)

[Въведение 26](#_Toc371960949)

[Предмет на дейност и цел 26](#_Toc371960950)

[Акции и капитал 26](#_Toc371960951)

[Издаване на акции 27](#_Toc371960952)

[Обратно изкупуване на Акции 29](#_Toc371960953)

[Намаляване на акционерния капитал 29](#_Toc371960954)

[Промени в правата на акционерите 35](#_Toc371960955)

[Съвет на директорите 35](#_Toc371960956)

[Някои задължения за разкриване на информация съгласно българското законодателство 36](#_Toc371960957)

[Смяна на контрола върху публично дружество и права на акционерите 37](#_Toc371960958)

[Отписване от регистъра на публичните дружества, принудително изкупуване на акции и право на напускане 37](#_Toc371960959)

[ДАНЪЧНО ОБЛАГАНЕ 39](#_Toc371960960)

[Обща информация 39](#_Toc371960961)

[Спогодби за избягване на двойното данъчно облагане 40](#_Toc371960962)

[Задължения за удържане на данък 41](#_Toc371960963)

[СЕТЪЛМЕНТ И ДОСТАВКА 42](#_Toc371960964)

[Издаване на Акциите и приемането им за търговия на Българска фондова борса 42](#_Toc371960965)

[Търговия с Акциите 42](#_Toc371960966)

[Продажба и сетълмент 42](#_Toc371960967)

[Инвестиционни посредници 42](#_Toc371960968)

[Клирингова система 43](#_Toc371960969)

[Плащане на дивиденти 43](#_Toc371960970)

[ОБЩА ИНФОРМАЦИЯ 44](#_Toc371960971)

[1. Регала Инвест АД 44](#_Toc371960972)

[2. Информация за Дружеството 45](#_Toc371960973)

[3.Отговорност за Документа 45](#_Toc371960974)

[ДЕФИНИЦИИ 46](#_Toc371960975)

#

# РИСКОВИ ФАКТОРИ

*Преди да инвестират в Акции на Дружеството, потенциалните инвеститори трябва внимателно да преценят рисковите фактори, посочени в този раздел, в допълнение на другата информация, съдържаща се в Документа. Ако някой от рисковете, описани по-долу, се осъществи, това може да има значителен негативен ефект върху дейността на Дружеството, резултатите от неговите операции или финансово състояние. Ако това доведе до намаляване на пазарната цена на Акциите, инвеститорите могат да загубят частично или изцяло своите инвестиции. Рисковете и несигурностите, описани по-долу, не са единствените, пред които Дружеството е изправено. Допълнителни рискове и други несигурни събития, които понастоящем не са известни или се считат за несъществени, могат също да имат значителен неблагоприятен ефект върху дейността на Дружеството, резултатите от операциите или финансовото му състояние. Потенциалните инвеститори трябва да прочетат този документ изцяло и да не разчитат само на информацията, изложена в този раздел.*

*Инвестирането в ценни книжа е свързано с различни рискове. Потенциалните инвеститори трябва внимателно да прочетат и осмислят представената по-долу информация, както и цялата информация в Документа, преди да вземат решение да придобият акции, емитирани от Дружеството.*

##

## Рискове, свързани с извършваната дейност

Основната икономическа дейност на Дружеството е операции с недвижими имоти. Ето защо, акциите на дружеството до голяма степен носят рисковете, характерни за пазара на недвижими имоти. Тези рискове са:

**Ликвиден риск.** Инвестициите в недвижими имоти са ниско ликвидни. Това означава, че имот притежаван от Дружеството, не би могъл да се продаде бързо и с ниски разходи на справедлива цена.

**Неблагоприятни изменения на пазарните цени**. Намаление на цените на недвижимите имоти като цяло би се отразило отрицателно върху нетната стойност на активите на Дружеството.

**Дълги срокове за придобиване на имоти.** В процеса на придобиване на активите на Дружеството, съществува риск от забавяне в сравнение с първоначално планираните срокове или разходи.

**Намаление на равнището на наемите.** Основна част от текущите приходи на Дружеството могат да идват от наем, който ще бъде договорен при предоставяне на имот/и за ползване. Намаление на пазарните нива на наемите би повлияло отрицателно върху приходите на Дружеството, съответно върху неговата печалба и възвращаемостта на инвестицията на акционерите.

### Рискове, специфични за Дружеството

**Оперативен риск.** Оперативният риск се отнася до риска от загуби или неочаквани разходи, свързани с дейността на дружеството, проблеми в текущия контрол.

**Неетично и незаконно поведение**. Това е рискът Дружеството да претърпи вреди поради неетично поведение на лица, с които то се намира в договорни отношения. Рискът от неетично и незаконно поведение на външни контрагенти на Дружеството ще се минимизира посредством внимателния предварителен анализ на тези партньори и на тяхната репутация.

**Напускане на ключови служители**. Това е рискът дейността на Дружеството да бъде застрашена при напускане на служител от ключово значение и със специфична квалификация, за когото е трудно или невъзможно да се намери заместник в разумен срок и при разумни финансови условия. Дружеството е вписано в търговския регистър през м.октомври 2013 г. и към датата на този Документ има само един служител, като не се очаква да има съществена промяна в началния период от съществуването си. Дружеството разчита предимно на членовете на съвета на директорите, които са се ангажирали с дейността му в дългосрочен план. Предвид посочените обстоятелства, рискът от напускане на ключови служители е до голяма степен изолиран.

**Риск от продажба на инвестиционни имоти под пазарната цена**. Както е посочено по-горе, инвестициите в недвижими имоти са нисколиквидни, което (особено в условията на икономическа криза) означава, че имот, притежаван от Емитента, не винаги може да се продаде бързо и с ниски разходи на справедлива цена. Възможно е, ако Емитента бъде принуден да продаде бързо притежаван имот поради възникнала необходимост за покриване на неотложни задължения, това да стане на по-ниска от пазарната цена или справедливата цена, което да намали планираната възвращаемост от дейността на Дружеството. Дружеството ще се старае да намали риска от продажба на инвестиционни имоти под пазарната цена, като планира предварително покриването на задълженията си и в случай на недостиг на собствени средства (вкл. невъзможност за реализация на имоти по пазарна цена), ще осигурява необходимото външно финансиране.

***Риск от сключване на сделки със свързани лица при условия, различаващи се от пазарните***

Дружеството не е контролирано от никое лице и то от своя страна няма дъщерни дружества (за повече информация вж. „*Организационна структура*” и „*Главни акционери*”). Дружеството възнамерява да сключва всички сделки със свързани лица, в това число с главните акционери, при пазарни условия и в съответствие със закона, включително при спазване на нормативните изисквания и ограничения за сделки със заинтересовани лица. Въпреки, че управляващите Дружеството очакват, че всички бъдещи сделки ще бъдат сключвани при условия не по-лоши за Дружеството от тези, при които то може да сключи сделки с несвързани лица, не е изключено да възникнат конфликти на интереси между Дружеството и други свързани лица.

**Общи (системни) рискове**

Общите (системни) рискове са рискове, които се отнасят до всички стопански субекти в страната и са резултат от външни за Емитента фактори, върху които последният не може да оказва влияние. Основните методи за ограничаване на влиянието на тези рискове са събиране и анализиране на текущата информация и прогнозиране на бъдещото развитие по отделни и общи показатели. Такива рискове са:

***Регулационен риск*.** Това е рискът Дружеството да реализира загуби поради промяна на нормативната уредба, засягаща дейността му. Вероятността за неблагоприятна промяна в нормативната уредба в България се оценява като сравнително малка.

***Неблагоприятни промени в данъчните и други закони*.** От определящо значение за финансовия резултат на Дружеството е размерът на данък печалба, както и евентуални промени в данъчния режим, на който то е субект. От 2007 г. ставката на корпоративния данък в България е определена на 10%. Увеличаването на приложимия данък ще има пряк неблагоприятен ефект върху дейността на Дружеството.

***Кредитен риск*.** Позицията на България на международните дългови пазари в последните години е стабилна. Най-важният ефект от подобряването на кредитния рейтинг се състои в понижаване на рисковите премии по заемите, което води до по-благоприятни лихвени равнища (при равни други условия). Потенциалното повишаване на кредитния рейтинг на страната в бъдеще би имало благоприятно влияние върху дейността на Дружеството и по-точно върху условията на неговото външно финансиране. От друга страна, едно евентуално понижение на кредитния рейтинг на България би оказало отрицателно влияние върху цената на финансирането на Дружеството, освен ако неговите заемни споразумения не са с фиксирани лихви. България бе приета за пълноправен член на ЕС през 2007 г. и това ни дава допълнително основание да считаме, че Дружеството не е изправено пред значителен макроикономически кредитен риск. Дружеството е правоприемник по един договор за кредит, подробно представен в раздел „*Преглед на финансовото състояние и дейността – Капиталови ресурси*”.

***Валутен риск.*** През 1997 г. в България е въведен валутен борд, при което българският лев е фиксиран към еврото. Системата на валутен борд доведе до стабилизиране на българската икономика, намаляване на инфлацията, устойчив растеж и положителна оценка от международните рейтингови агенции. Валутният риск от една страна е близък до валутния риск при движението на цената на евро/щатски долар, а от друга страна, е еквивалентен на политическия риск на страната. Към момента Дружеството не е изложено на валутен риск, тъй като неговите операции и сделки основно са деноминирани в лева/евро. Дружеството би било изложено на валутен риск при евентуална отмяна на валутния борд и освобождаване на курса на лева спрямо еврото.

***Инфлационен риск*.** Рискът от увеличение на инфлацията е свързан с намаляването на реалната покупателна сила на икономическите субекти и евентуалната обезценка на активите, деноминирани в местна валута. Системата на валутен борд контролира паричното предлагане, но външни фактори (напр. повишаването на цената на петрола) могат да окажат натиск в посока на увеличение на ценовите нива. Към настоящия момент и като цяло, механизмът на валутен борд осигурява гаранции, че инфлацията в страната ще остане под контрол и няма да има неблагоприятно влияние върху икономиката на страната, и в частност върху дейността на Дружеството.

***Политически риск.*** Политическите рискове са свързани с възможността от възникване на вътрешнополитически сътресения и неблагоприятна промяна в стопанското законодателство. Този риск е свързан с възможността правителството на една държава внезапно да смени политиката си и в резултат на това средата, в която работят дружествата да се промени неблагоприятно, а инвеститорите да понесат загуби.

***Други системни рискове*.** Други рискове, породени от световната политическа и икономическа конюнктура, са възможната нестабилност или военни действия в региона. Бедствията и авариите са фактори, усложняващи всяка система за управление на рисковете. Последствията са трудно предвидими, но достъпът до информация и прилагането на система за прогнозиране и действия в екстремни ситуации са възможни начини за минимизиране на отрицателния ефект.

##

## Рискове, свързани с Акциите

*Пазарната цена на Акциите може да бъде силно променлива*. Пазарната цена на обикновените акции може да е силно променлива в резултат на множество фактори, включително промени в прогнозите и очакванията на инвеститорите относно финансово-икономическото състояние на Емитента и неговите резултати от дейността, реорганизации, нормативни промени и други.

*Рискове, свързани с българския пазар на ценни книжа*. Възможно е инвеститорите да разполагат с по-малко информация за българския пазар на ценни книжа, отколкото е налична за дружества на други пазари на ценни книжа. Има разлика в регулирането и надзора на българския пазар на ценни книжа, и в действията на инвеститорите, брокерите и другите пазарни участници, в сравнение с развитите капиталови пазари в Западна Европа и САЩ. Комисията за финансов надзор следи за разкриването на информация и спазването на другите регулативни стандарти на българския пазар на ценни книжа, за спазването на законите, и издава наредби и указания за задълженията относно разкриване на информация, търговията с ценни книжа при наличието на вътрешна информация и други въпроси. Все пак е възможно да има по-малко публично достъпна информация за българските дружества, отколкото обикновено се предоставя на разположение на инвеститорите от публичните дружества на другите пазари на ценни книжа, което може да има отражение върху цената на Акциите.

***Българската фондова борса е значително по-малка и по-слабо ликвидна от пазарите на ценни книжа в някои други държави***

Българската фондова борса е значително по-малка и по-слабо ликвидна от пазарите на ценни книжа в някои други страни, каквито са тези в САЩ и Западна Европа. Същевременно, много малък брой дружества представляват голяма част от пазарната капитализация и значителна част от търгуваните обеми на Българската фондова борса. Ниската ликвидност води и до други затруднения, като прекомерна волатилност, при пазар, който също така е уязвим от спекулативна дейност, тъй като ликвидността е обикновено толкова ниска, че цените могат да бъдат манипулирани от относително малки сделки. Следователно, няма гаранция, че Акциите ще се търгуват активно, като ако това не стане, волатилността на цената може да нарасне.

***Бъдещо издаване на Акции може да има “разводняващ ефект” за акционерите на Дружеството***

Правото на акционерите в публични дружества при увеличаване на капитала с права да запишат с предимство част от новите акции, съответстваща на дела им в капитала преди увеличението, не може да бъде отменено или ограничено. Независимо от това, те може да решат да не упражнят своите права или да не ги упражнят в пълен размер. В такъв случай, при евентуални бъдещи увеличения на капитала, ако настоящите акционери на Емитента не упражнят правото си да запишат пропорционално на дела си нови акции, това ще доведе до “разводняване” на текущото им участие в Дружеството.

До “разводняване” на участието на акционерите в капитала на Дружеството може да се стигне и в случаите, когато те, по една или друга причина, не са упражнили правото си на пропорционално записване на конвертируеми облигации, варанти и други подобни инструменти, които могат да бъдат конвертирани (заменяни) в акции на Дружеството и останалите притежатели на тези инструменти упражнят правото си на конвертиране (замяна) и придобият нови акции от капитала на Емитента.

***Значителни бъдещи продажби на Акции могат да повлияят на тяхната пазарна цена***

Ако значителен брой от Акциите се предложат за продажба, борсовата цена на Акциите може да се понижи. Продажби на значителни количества Акции или очакването, че такива продажби могат да настъпят, може да се отрази неблагоприятно на пазарна цена на Акциите. Такива продажби могат също да изправят Дружеството пред затруднения да издава нови акции в бъдеще, когато и на каквато цена Дружеството смята за подходяща.

***Няма гаранция, че по акциите, издадени от Емитента, ще бъдат разпределени парични дивиденти на акционерите***

За всички акции е характерен рискът от несигурност при получаването на дивидент (променливост в размера на дивидента) и в частност неговото неизплащане. Размерът на дивидента е променлива величина, която зависи от това дали изобщо ще е налице печалба, подлежаща на разпределение след облагане с дължимия данък, както и от конкретния й размер за съответната година. Способността на компанията да генерира печалба е обект на специфични рискове, свързани с дейността на емитента. Освен това, печалбата не се разпределя автоматично, а въз основа на решение на Общото събрание на акционерите на Дружеството за разпределяне на печалбата под формата на дивидент за акционерите.

#

# ОБОБЩЕНА ФИНАНСОВА ИНФОРМАЦИЯ

Таблицата по-долу представя определени ключови финансови данни на Регала Инвест, извлечени от неодитирания финансов отчет, включващ встъпителен баланс съгласно чл. 263з от Търговския закон на Дружеството към 18 октомври 2013 г.

| (хил.лв.) | Към 18 октомври |
| --- | --- |
|  | 2013  |
|  | (неодитиран) |
|  |
|  | 0 |  |
| Приходи от продажби  | 0 |
| Други приходи  | 0 |
| Балансова стойност на продадени активи  | 0 |
| Разходи за придобиване на ДМА по стопански начин  | 0 |
| Разходи за материали  | 0 |
| Разходи за външни услуги  | 0 |
| Разходи за персонала  | 0 |
| Други разходи  | 0 |
| Разходи за амортизация  | 0 |
|  |  |
| **Печалба / загуба от оперативна дейност**  | **0** |
|  |  |
| Финансови разходи  | 0 |
| Финансови приходи  | 0 |
| Финансови разходи, нетно  | 0 |
|  |  |
| **Печалба / загуба преди данъци**  | **0** |
| Разход за корпоративен данък върху дохода  | 0 |
|  |  |
| **Печалба / загуба**  | **0** |
|  |  |
| **Нетекущи активи**  | **20 078** |
| Имоти, машини и съоръжения  | 89 |
| Инвестиционни имоти  | 18 229 |
| Инвестиции в асоциирани предприятия  | 1 760 |
|  |  |
| Текущи активи  | 476 |
| Материални запаси  | 0 |
| Търговски и други вземания  | 140 |
| Парични средства и парични еквиваленти  | 336 |
|  |  |
| **Общо активи**  | **20 554** |
|  |  |
| **Собствен капитал и резерви**  | **20 543** |
| Основен капитал  | 18 429 |
| Резерви  | 1 843 |
| Преоценъчен резерв  | 0 |
| Неразпределена печалба /натрупани загуби  | 271 |
|  |  |
| **Нетекущи пасиви**  | **0** |
| Заеми  | 0 |
| Задължения при пенсиониране  | 0 |
| Гаранционни депозити  | 0 |
|  |  |
| **Tекущи пасиви**  | **11** |
| Търговски и други задължения  | 6 |
| Данъчни задължения  | 5 |
| Провизии  | 0 |
| Заеми  | 0 |
|  |  |

*Източник: Счетоводни регистри на „Регала Инвест” АД*

# ИНФОРМАЦИЯ ЗА ЕМИТЕНТА

Емитентът е с наименование „Регала Инвест” АД, създадено и осъществяващо дейността си съгласно законодателството на Република България, вписано на 18 октомври 2013 г. в Търговския регистър при Агенцията по вписванията с ЕИК 202780654, със седалище и адрес на управление: гр. Варна, район Аспарухово, ул. „Георги Стаматов” № 1, телефонен номер: 052/370 598, факс: 052/370 598, Интернет-страница: [www.regalainvest.bg](http://www.regalainvest.bg), е-mail: regalainvest@gmail.com.

Дружеството е учредено в резултат на разделяне на „ИНВЕСТИЦИОННА КОМПАНИЯ ГАЛАТА” АД, ЕИК 175438743, на две новоучредени дружества, като в резултат на преобразуването преобразуващото се дружество се прекратява без ликвидация, а двете новоучредени дружества стават негови правоприемници за съответна част от имуществото съгласно предвиденото в Плана за преобразуване по чл. 262ж ТЗ и чл. 123, ал. 1 от ЗППЦК, одобрен съгласно чл. 124 ЗППЦК с Решение № 607 – ПД от 01.08.2013 г. на заместник-председателя на Комисията за финансов надзор, ръководещ управление „Надзор на инвестиционната дейност”.

Дружеството е учредено на Общото събрание на преобразуващото се дружество, проведено на 23 септември 2013 г., на което съгласно чл. 262о и 262с от Търговския закон е прието решението за преобразуването и за учредяването на двете нови дружества, създавани в резултат на разделянето на преобразуващото се дружество.

 Новоучреденото „Регала Инвест” АД е създадено като акционерно дружество съгласно законодателството на Република България. Дружеството е учредено за неограничен срок.

Основната дейност, извършвана от Дружеството е в областта на сделките с недвижими имоти.

Регала Инвест е с регистриран предмет на дейност: Строителство и продажба на недвижими имоти; вътрешно и външно търговска дейност; транспорт на пътници и товари в страната и чужбина; спедиционна, лизингова, комисионна и информационна дейност; хотелиерство и ресторантьорство; вътрешен и международен туризъм и туроператорска дейност, след лиценз; търговско представителство и посредничество в страната и чужбина; производство на стоки и услуги; сделки с интелектуална собственост; рекламна и издателска дейност, както и всяка друга дейност, разрешена от закона.

Дружеството е вписано в търговския регистър на 18 октомври 2013 г., към датата на настоящия Документ активната му дейност все още не е започнала и няма извършени, извършвани или планирани инвестиции.

# ПРЕГЛЕД НА СТОПАНСКАТА ДЕЙНОСТ

## Основни дейности

Основната дейност на Дружеството ще е операции с недвижими имоти, която ще се извършва в Република България. Основните активи на Дружество са недвижими имоти, находящи се в Република България (вж. „*Недвижима собственост*”).

Регистрираният предмет на дейност на Дружеството е строителство и продажба на недвижими имоти; вътрешно и външно търговска дейност; транспорт на пътници и товари в страната и чужбина; спедиционна, лизингова, комисионна и информационна дейност; хотелиерство и ресторантьорство; вътрешен и международен туризъм и туроператорска дейност, след лиценз; търговско представителство и посредничество в страната и чужбина; производство на стоки и услуги; сделки с интелектуална собственост; рекламна и издателска дейност, както и всяка друга дейност, разрешена от закона.

Дружеството е вписано в търговския регистър на 18 октомври 2013 г. и към датата на настоящия Документ активната му дейност все още не е стартирала.

## Влияние на изключителни фактори върху дейността на Дружеството

Към датата на настоящия Документ, основната дейност на Дружеството (в това число продукти и услугите, и главните пазари) не е повлияна от изключителни фактори.

## Научноизследователска и развойна дейност

Дружеството не е извършвало и не се очаква да извършва научноизследователска и развойна дейност.

## Зависимост от патенти, лицензи, индустриални, търговски или финансови договори, нови производствени процеси

Към датата на настоящия Документ, основната дейност на Дружеството не е повлияна от патенти, лицензи, индустриални, търговски или финансови договори или нови производствени процеси.

Към датата на този Документ не са налице:

* значителни договори, различни от договорите, сключвани в хода на обичайната търговска дейност, по които Дружеството да е страна, за двете години, предхождащи Документа (Дружеството е вписано в търговския регистър през м. октомври 2013 г.);
* договори (различни от договорите, сключвани в хода на обичайната търговска дейност), по които Дружеството да е страна, ако този договор поражда задължение или право от съществено значение за Дружеството към датата на този документ.

# НЕДВИЖИМА СОБСТВЕНОСТ, ЗАВОДИ И ОБОРУДВАНЕ

## Съществени дълготрайни материални активи

Съгласно предвиденото в Плана за преобразуване Дружеството придобива като основни активи инвестиционни имоти, в това число земи горски фонд, земеделски земи и земи с подробен устройствен план („ПУП”) с обща площ по нотариален акт 255 057,56 кв.м., всички находящи се в гр. Варна.

По-долу са представени данни за инвестиционните имоти с тяхната площ по нотариален акт на преобразуващото се дружество:

|  |  |  |
| --- | --- | --- |
|  | **Идентификатор** | **Площ по нотариален акт** **ИКГ** |
|  | 1 | 2 |
| 1. | 10135.5506.874 | 7 087,56 |
| 2. | 10135.5506.353 | 4 649,00 |
| 3. | 10135.5506.420 | 500,00 |
| 4. | 10135.5507.201 | 5 515,00 |
| 5. | 10135.5506.881 | 4 662,00 |
| 6. | 10135.5506.884 | 8 833,00 |
| 7. | 10135.5506.894 | 11 063,00 |
| 8. | 10135.5103.42 | 29 780,00 |
| 9. | 10135.5201.23 | 17 778,00 |
| 10. | 10135.5201.6 | 45 520,00 |
| 11. | 10135.5201.49 | 36 601,00 |
| 12. | 10135.5203.123 | 83 069,00 |
|  | **Общо:** | **255 057,56** |

## Предвидени съществени дълготрайни материални активи

Към настоящия момент Дружеството не планира придобиване на значителни дълготрайни материални активи.

## Тежести

Върху част от недвижимите имоти, описани в горната таблица (№№ 2 - 4 и 8 - 12 включително) е учредена договорна ипотека за обезпечаване на вземанията на „Централна кооперативна банка” АД по Договор за кредит – овърдрафт № 80800РО-АА-1836 от 30.05.2007 г., с размер на разрешения лимит към 18.10.2013 г. – до 700 хил. евро, лихвен процент – сбора от базовия лихвен процент, който към 18.10.2013 г. е в размер на 4,5%, плюс надбавка 6%, срок на погасяване – 31.12.2013 г.

Съгласно Плана за преобразуване, всички права и задължения на преобразуващото се дружество по горепосочения договор за кредит преминават към новоучреденото „Инвестиционна компания Галата” АД. Независимо от това предоставените обезпечения се запазват. Освен горепосочените ипотеки, за обезпечаване на вземанията на банката по горепосочения договор за кредит, е налице особен залог върху 101 891 акции, представляващи 45% капитала на „Галатекс” АД, които при разделянето също преминават към Регала Инвест.

За обезпечаване на вземанията на банката по гореописания Договор за кредит също така беше учреден особен залог върху предприятието на преобразуващото се дружество.

В съответствие с чл. 21, ал. 4 и 6 от Закона за особените залози, особеният залог върху търговското предприятие на преобразуващото се дружество, учреден за обезпечаване вземанията по гореописания договор за кредит, преминава върху търговските предприятия на всички новоучредени дружества, в т.ч. РЕГАЛА ИНВЕСТ и ИНВЕСТИЦИОННА КОМПАНИЯ ГАЛАТА, като Агенцията по вписванията вписа едновременно с вписването на преобразуването и залога върху търговските предприятия на новоучредените РЕГАЛА ИНВЕСТ и ИНВЕСТИЦИОННА КОМПАНИЯ ГАЛАТА.

В резултат на това, към датата на настоящия Документ в Търговския регистър е вписан първи по ред особен залог върху търговското предприятие на Емитента.

## Екологични проблеми, свързани с използването на дълготрайните материални активи

Към датата на настоящия Документ, не са налице екологични проблеми, свързани с използването на дълготрайните материални активи.

#

# ОРГАНИЗАЦИОННА СТРУКТУРА

„Регала Инвест” АД не е част от икономическа група. Никое лице не притежава възможност да контролира Емитента и той от своя страна няма дъщерни дружества. Съгласно Плана за преобразуване към Регала Инвест преминават 101 891 акции, представляващи 45% капитала на „Галатекс” АД, което по този начин става асоциирано (но не и дъщерно) дружество на Регала Инвест. „Галатекс” АД е вписано в търговския регистър с ЕИК 103003885, със седалище и адрес на управление: гр. Варна 9003, район Аспарухово, ул. „Георги Стаматов” № 1, регистриран предмет на дейност: производство и търговия на памучни и тип памучни прежди, тъкани и изделия от тях. търговско представителство и посредничество; спедиционни, превозни, комисионни сделки.

За повече информация относно акционерите в Емитента вж. *„Главни акционери”*.

##

# РЪКОВОДНИ ОРГАНИ

Дружеството има едностепенна система на управление, включваща Съвет на директорите в състав от 6 (шест) физически лица.

Освен членовете на Съвета на директорите, няма други висши ръководители, от които да зависи дейността на Дружеството.

## Съвет на директорите

Съветът на директорите е в състав от 6 физически лица, като всички са избрани съгласно чл. 262о и 262с от Търговския закон от Общото събрание на акционерите на преобразуващото се дружество, проведено на 23 септември 2013 г., с мандат от 3 години, който изтича на 23 септември 2016 г., както следва:

* Михаил Николаев Статев – Председател на Съвета на директорите;
* Надя Радева Динчева– Заместник-председател на Съвета на директорите;
* Цанко Тодоров Цаков – Изпълнителен директор;
* Ивелина Кънчева Кънчева-Шабан – Изпълнителен директор;
* Милена Найденова Найденова – член на Съвета на директорите, и
* Рада Радославова Коева – член на Съвета на директорите.

Контакт с членовете на Съвета на директорите може да бъде осъществен на адреса на управление на Дружеството – в гр. Варна, район Аспарухово, ул. „Георги Стаматов” № 1.

Милена Найденова Найденова и Надя Радева Динчева са независими лица съгласно изискванията на чл. 116а, ал. 2 от Закона за публичното предлагане на ценни книжа.

*Данни за членовете на Съвета на директорите*

***Михаил Статев*** (роден през 1976 г.) има висше юридическо образование, специалност „право”, придобито в ТУ – Варна; адвокат. Професионалният опит на г-н Статев започва като репортер във в-к „Народно дело” (от 1997 до 2002 г.). От 2003 г. до момента е адвокат при Адвокатска колегия – Варна, бил е член на съвета на директорите на преобразуващото се дружество към датата на преобразуването.

***Надя Динчева*** (родена през 1958 г.) има висше юридическо образование, специалност: „право”, учебно заведение: СУ „Св. Климент Охридски” – София; адвокат. Надя Динчева работи последователно в Дървообработващ завод „Тича”, гр. Д. Чифлик (1976–1980 г.); КЗ „Г. Димитров”, гр. Варна (1980–1987 г.); Кметски партиен комитет „ПРОГРЕС”, гр.Варна (1987–1989 г.); Варненски военен съд (1990–1993 г.); Варненска адвокатска колегия – „адвокат” (1993 – до момента); била е член на съвета на директорите на преобразуващото се дружеството към датата на преобразуването.

***Цанко Цаков*** (роден през 1961 г.) има висше икономическо образование, специалност „вътрешна търговия“, придобито във ВИНС Д.Благоев – Варна. Професионалният му опит започва в Месокомбинат Родопа – гр.Варна (1985 – 1986), впоследствие Общински комитет на ДКМС – Аксаково (1986 - 1989), след което заема длъжността управител на ОФ Макса (1990 – 1992), на Варимекс ООД (1993 – до момента), на Тева ООД (1999 – до момента), на Байвю ООД (2002 – до момента) и на Ка строй ООД – Управител (2009 – до момента). Бил е управител на Асен Николов 1 ООД (2006 – 2007) и на Булсис ООД (2009 – 2013), както и изпълнителен директор на преобразуващото се Инвестиционна компания Галата АД (2008 - до датата на преобразуването – 18.10.2013 г.).

***Ивелина Кънчева-Шабан*** (родена през 1977 г.) има висше икономическо, степен бакалавър (1995-2001г.) ИУ – Варна, специалност Маркетинг и мениджмънт, Висше икономическо, степен магистър (2005-2007г.) ИУ – Варна, специалност Счетоводство и контрол, като в момента следва във ВСУ Черноризец Храбър – Варна и за придобиване на магистърска степен по специалност Право. Ивелина Кънчева-Шабан изпълнява длъжността на изпълнителен директор „Холдинг Варна” АД, гр. Варна (04.2009 г. до момента) и на „Камчия” АД, гр. Варна (08.2006 г. до момента), член на управителния съвет на „Свети Свети Константин и Елена Холдинг” АД, гр. Варна (08.2013 г. до момента), също така е прокурист на ИП „Реал Финанс” АД, гр. Варна (10.2009 г. до момента). Била е финансов директор на "Астера I" ЕАД, гр.Варна (04.2011-12.2012 г.), управител на "О.К" ЕООД, гр.Варна (05.2003-02.2011 г.), касиер на "ТИМ" ЕООД, гр.Варна (01.1999-04.2003 г.), технически сътрудник в "Булгар екс" ЕООД, гр.Варна (01.1995-10.1997 г.), както и изпълнителен директор на преобразуващото се Инвестиционна компания Галата АД (12.2009 - до датата на преобразуването – 18.10.2013 г.).

***Милена Найденова*** (родена през 1965 г.) има висше юридическо образование, специалност: „Право”, учебно заведение: Софийски университет „Св. Климент Охридски”; адвокат. Професионалният опит на г-жа Найденова започва като младши съдия в Окръжен съд – Варна (1990-1991 г.), впоследствие е районен съдия в Районен съд – Варна (1992–1997 г.) и окръжен съдия в Окръжен съд – Варна (1998-1999 г.), след което работи последователно като Главен юрисконсулт на Община Варна и Юрисконсулт на Митница-Варна (1999-2000 г.), а от 2000 г. до момента е адвокат при Адвокатска колегия – Варна, била е член на съвета на директорите на преобразуващото се дружество към датата на преобразуването.

***Рада Коева*** (родена през 1991 г.) е завършила Пета гимназия с преподаване на чужди езици „Йоан Екзарх” – гр. Варна; в момента е студент във Виенския икономически университет. Към момента все още няма професионален опит с изключение на това, че е била член на Съвета на директорите на преобразуващото се „Инвестиционна компания Галата” АД от м.юли 2012 г. до датата на преобразуването.

*Участие в други дружества на членовете на Съвета на директорите*

В следващата таблица са представени данни за участието на членовете на Съвета на директорите като членове на управителни или контролни органи, или съдружници в други дружества към момента и през последните 5 години:

|  |  |  |
| --- | --- | --- |
| **Име** | **Позиция в други дружества** | **Заема ли я към момента** |
|  |  |  |
| **1. Михаил Статев** | - „МС Сълюшънс” ЕООД, вписано в търговския регистърс ЕИК201933054, със седалище и адрес на управление: гр. Варна, район Младост, бул. „Владислав Варненчик” № 277, ет. 4, ап. 19 –100% от капитала | Да |
|  | - „Адвокатско дружество Златев и Статев”, Булстат/ЕИК 148058416, гр. Варна, бул. „Вл. Варненчик” № 277, ет. 4, ст. 19 – 50% от капитала и управител**-** „Галатекс” АД, вписано в търговския регистърс ЕИК200115360, със седалище и адрес на управление: гр. Варна, район Аспарухово, ул. „Георги Стаматов” № 1 – член на съвета на директорите | Да |
|  | **-** „Арсенал Одесос” АД, вписано в търговския регистърс ЕИК103003885, със седалище и адрес на управление: гр. Варна, район Одесос, ул. „Девня” № 24 – член на съвета на директорите | Да |
|  | - „Инвестиционна компания Галата” АД, вписано в търговския регистър с ЕИК 202780647, със седалище и адрес на управление: гр. Варна, район Аспарухово, ул. „Георги Стаматов” № 1 – член на съвета на директорите | Да |
|  | - „Инвестиционна компания Галата” АД, ЕИК 175438743 – член на Съвета на директорите | Не |
|  |  |  |
| **2. Милена Найденова**  | **-** „Арсенал Одесос” АД, вписано в търговския регистърс ЕИК103003885, със седалище и адрес на управление: гр. Варна, район Одесос, ул. „Девня” № 24 – член на съвета на директорите | Да |
|  | - „Инвестиционна компания Галата” АД, вписано в търговския регистър с ЕИК 202780647, със седалище и адрес на управление: гр. Варна, район Аспарухово, ул. „Георги Стаматов” № 1 – член на съвета на директорите | Да |
|  | - „Инвестиционна компания Галата” АД, ЕИК 175438743 – член на Съвета на директорите | Не |
|  |  |  |
| **3. Цанко Цаков**  | - “Байвю” ООД, вписано в търговския регистър с ЕИК 103751512, седалище и адрес на управление: гр. Варна, район Приморски, бул. „Цар Освободител” № 76, ет. 8 –66,67% от капитала и управител | Да |
|  | - “КА 1” ООД, вписано в търговския регистър с ЕИК 131562484, седалище и адрес на управление: гр. Варна, район Приморски, ул. „Генерал Скобелев” № 48 – 50% от капитала | Да |
|  | - “КА Инженеринг” ООД, вписано в търговския регистър с ЕИК 103914646, седалище и адрес на управление: гр. Варна, район Приморски, бул. „Цар Освободител” № 76г, ет. 8 – 50% от капитала | Да |
|  | - “Варимекс” ООД, вписано в търговския регистър с ЕИК 103180371, седалище и адрес на управление: гр. Варна, район Приморски, бул. „Цар Освободител” № 76г, ет. 8 –46% от капитала и управител | Да |
|  | - “Росим” ЕООД, вписано в търговския регистър с ЕИК 148137892, седалище и адрес на управление: гр. Варна, район Одесос, ул. „Хан Аспарух” № 26, ет. 2, ап. 4 –100% от капитала и управител | Да |
|  | - “Тева” ООД, вписано в търговския регистър с ЕИК 103305830, седалище и адрес на управление: гр. Варна, район Приморски, бул. „Цар Освободител” № 76г, ет. 8 – управител | Да |
|  | - “КА Строй” ООД, вписано в търговския регистър с ЕИК 148059130, седалище и адрес на управление: гр. Варна, район Приморски, бул. „Цар Освободител” № 76г, ет. 8 – управител | Да |
|  | **-** „Златни пясъци 2000” АД, вписано в търговския регистърс ЕИК103506979, със седалище и адрес на управление: Република България, област Варна, община Варна, к.к. Златни пясъци, хотел „Явор” – член на управителния съвет | Да |
|  | - „Инвестиционна компания Галата” АД, вписано в търговския регистър с ЕИК 202780647, със седалище и адрес на управление: гр. Варна, район Аспарухово, ул. „Георги Стаматов” № 1 – член на съвета на директорите | Да |
|  | - „Инвестиционна компания Галата” АД, ЕИК 175438743 – член на Съвета на директорите | Не |
|  | - “Булсис” ООД, вписано в търговския регистър с ЕИК 103954078, седалище и адрес на управление: гр. Варна, район Приморски, бул. „Цар Освободител” № 76г, ет. 8 – управител | Не |
|  | - Асен Николов 1 ООД – Управител | Не |
|  |  |  |
| **4. Ивелина Кънчева-Шабан**  | - ИП „Реал Финанс” АД, вписано в търговския регистърс ЕИК121746470, със седалище и адрес на управление: гр. Варна, район Одесос, ул. „Цар Симеон І” № 31 – прокурист | Да |
|  | - “Парк Билд” ЕООД, вписано в търговския регистър с ЕИК 131577613, седалище и адрес на управление: гр. Варна, район Приморски, к.к. „Свети Свети Константин и Елена”, административна сграда – управител | Да |
|  | **-** „Камчия” АД, вписано в търговския регистърс ЕИК813109192, със седалище и адрес на управление: гр. Варна, район Одесос, ул. „Цар Симеон І” № 31, ет. 3 – член на съвета на директорите и представляваща | да |
|  | - „Холдинг Варна” АД, вписано в търговския регистърс ЕИК103249584, със седалище и адрес на управление: гр. Варна, район Одесос, ул. „Цар Симеон І” № 31 – член на управителния съвет и представляваща | Да |
|  | - „Астера Първа Банско” ЕАД, вписано в търговския регистърс ЕИК202558290, със седалище и адрес на управление: гр. Варна, район Одесос, ул. „Цар Симеон І” № 31 – член на съвета на директорите и представляваща | Да |
|  | - на юридическо лице с нестопанска цел: „Фондация Свети Свети Константин и Елена”, вписана с решение № 341 от 23 октомври 2009 г. в Регистъра за юридически лица с нестопанска цел – член на управителния съвет | Да |
|  | - „Свети Свети Константин и Елена Холдинг” АД, вписано в търговския регистър с ЕИК 813194292, със седалище и адрес на управление: гр. Варна, район Приморски, к.к. Св.Св. Константин и Елена – административна сграда – член на управителния съвет и представляваща | Да |
|  | - „Инвестиционна компания Галата” АД, вписано в търговския регистър с ЕИК 202780647, със седалище и адрес на управление: гр. Варна, район Аспарухово, ул. „Георги Стаматов” № 1 – член на съвета на директорите | Да |
|  | - „Инвестиционна компания Галата” АД, ЕИК 175438743 – член на Съвета на директорите | Не |
|  |  |  |
| **5. Надя Динчева**  | - „Инвестиционна компания Галата” АД, вписано в търговския регистър с ЕИК 202780647, със седалище и адрес на управление: гр. Варна, район Аспарухово, ул. „Георги Стаматов” № 1 – член на съвета на директорите | Да |
|  | - „Инвестиционна компания Галата” АД, ЕИК 175438743– член на Съвета на директорите | Не |
|  |  |  |
| **6. Рада Коева**  | - „Инвестиционна компания Галата” АД, вписано в търговския регистър с ЕИК 202780647, със седалище и адрес на управление: гр. Варна, район Аспарухово, ул. „Георги Стаматов” № 1 – член на съвета на директорите | Да |
|  | - „Инвестиционна компания Галата” АД, ЕИК 175438743– член на Съвета на директорите | Не |
|  |  |  |

*Осъждане, лишаване от права, участие в дружества в несъстоятелност или ликвидация*

**Top of Form**

**Bottom of Form**

**BottomofForm**

Доколкото е известно на Емитента, членовете на Съвета на директорите:

а) не са осъждани;

б) не са били обвинявани или санкционирани/осъждани от съдебен или друг държавен, регулаторен или професионален орган с лишаване от правото да заемат длъжност като членове на управителен или контролен (надзорен) орган на дружество или като висши ръководители или по отношение дейността на дадено дружество – през последните 5 години;

в) през последните 5 години не са били членове на управителни или контролни (надзорни) органи, управители и под. или други висши ръководители на дружество, спрямо което е открито производство по несъстоятелност, ликвидация или подобно, свързано с управление от синдик или ликвидатор.

*Конфликти на интереси*

Доколкото е известно на Емитента, няма потенциални конфликти на интереси между задълженията на членовете на Съвета на директорите на Дружеството от една страна и техни лични интереси или други техни задължения от друга страна.

На Емитента не са известни договорености или споразумения между главните акционери, клиенти, доставчици или други, в съответствие с които член на Съвета на директорите е избран за такъв.

*Притежавани акции и опции; ограничения върху прехвърлянето им*

Към датата на настоящия Документ, никой от членовете на Съвета на директорите не притежава акции от капитала на Дружеството, нито опции за акции.

*Обезщетения при прекратяване на договора*

Съгласно договорите между Дружеството и членовете на Съвета на директорите не са предвидени обезщетения при прекратяване на договора.

**Фамилни връзки**

Не са налице фамилни връзки между членовете на Съвета на директорите.

**Възнаграждения и обезщетения на членовете на управителните и контролни органи през последната финансова година**

Дружеството е вписано в търговския регистър през м. октомври 2013 г. и към датата на този Документ няма една завършена финансова година.

## Корпоративно управление

Дружеството ще приеме да спазва разпоредбите на Националния кодекс за корпоративно управление.

# РАБОТНИЦИ И СЛУЖИТЕЛИ

Към датата на този Документ Дружеството има 1 служител, който е по адреса на управление на Дружеството в гр. Варна.

Дружеството няма и не предвижда да наема работници и служители на временни договори.

Няма договорености за участие на работници и служители в капитала на Дружеството.

# ГЛАВНИ АКЦИОНЕРИ

## Акционери, притежаващи пряко или непряко 5% или повече от капитала

Следните лица, посочени поименно, притежават **пряко** 5% или повече от капитала и съответно от акциите с право на глас в Общото събрание на Емитента към долупосочената дата:

|  | Към 18.10.2013 г. |
| --- | --- |
|  | Брой акции | Процент от гласовете в ОС |
| „Росим” ЕООД  | 3 685 750 | 20,00% |
| „СиР” ЕООД  | 3 685 750 | 20,00% |
| ЦКБ АД....  | 2 685 079 | 14,57% |
| УПФ Съгласие....  | 1 658 079 | 8,99% |
| „Холдинг Варна” АД....  | 1 542 451 | 8,37% |
| УПФ ЦКБ-Сила....  | 1 284 017 | 6,97% |
| Други  | 3 887 608 | 21,10% |
| **Общо**  | **18 428 734** | **100,00** |

Информацията в настоящия раздел е извлечена от списъка на лицата, придобиващи акции в новоучреденото дружество, изготвен съгласно чл. 263а, ал. 2, т. 7 от Търговския закон и от получените уведомления за разкриване на дялово участие по чл. 145 ЗППЦК. Разпределението на акциите в новоучреденото „Регала Инвест” АД е извършено в съответствие с Раздели ІІІ, VІІІ, ІХ и Х от Плана за преобразуване при прилагане на определеното там съотношение на замяна на акции на преобразуващото се дружество срещу акции на двете новоучредени дружества, като право да придобият новите акции имат лицата, които са акционери в преобразуващото се дружество 14 дни преди датата на Общото събрание на акционерите за приемане на решението за преобразуване съгласно чл. 262о от Търговския закон.

Едноличен собственик на капитала на „Росим” ЕООД е Цанко Тодоров Цаков, който по този начин (чрез 100% притежаваното от него „Росим” ЕООД) притежава непряко по смисъла на чл. 146, ал. 1, т. 5 във вр. § 1, т. 44, б. „а” от Допълнителните разпоредби на ЗППЦК посочения в горната таблица брой акции в Емитента. Едноличен собственик на капитала на „СиР” ЕООД е Светлана Златева Коева, която по този начин (чрез 100% притежаваното от нея „СиР” ЕООД) притежава непряко по смисъла на чл. 146, ал. 1, т. 5 във вр. § 1, т. 44, б. „а” от Допълнителните разпоредби на ЗППЦК посочения в горната таблица брой акции в Емитента.

Съгласно полученото от Дружеството уведомление по чл. 145 ЗППЦК, контрол върху „ЦКБ” АД притежава „Химимпорт” АД, което по този начин (чрез контролираното „ЦКБ” АД) притежава непряко по смисъла на чл. 146, ал. 1, т. 5 във вр. § 1, т. 44, б. „а” от Допълнителните разпоредби на ЗППЦК посочения в горната таблица брой акции в Емитента.

УПФ Съгласие и УПФ ЦКБ-Сила са универсални пенсионни фондове, които се управляват от пенсионноосигурителните дружества ПОК „Съгласие” АД и съответно ПОАД „ЦКБ - Сила”, които чрез управителните си органи определят и начина на упражняване на правата на глас по притежаваните от фондовете акции в други дружества.

На Емитента не е известно други лица, освен горепосочените, да притежават пряко или непряко по смисъла на чл. 146 ЗППЦК участие в капитала на Дружеството или акции, които подлежат на оповестяване съгласно приложимото българско законодателство.

Всички акции, издадени от Дружеството са обикновени, като всяка от тях (независимо от кого е притежавана) дава право на един глас в общото събрание на акционерите. Главните акционери в Емитента нямат различни права на глас.

## Лица, които могат да контролират Дружеството

Няма лица, които да имат възможност да контролират (пряко или непряко по смисъла на чл. 146 ЗППЦК) Дружеството посредством притежаване на над 50% от акциите с право на глас или по друг начин.

Доколкото е известно на Емитента, няма договорености, които в бъдеще да доведат до придобиване или промяна в контрола върху Дружеството.

## Ангажимент за спазване на добрите корпоративни практики

Съгласно разпоредбите на Закона за публичното предлагане на ценни книжа всяка сделка на публично дружество, в която участва „заинтересовано лице” (по смисъла на чл. 114, ал. 6 от ЗППЦК, включително основни акционери в публичното дружество, които притежават пряко и/или непряко поне 25 на сто от гласовете в общото събрание или контролират публичното дружество) на стойност над определени прагове, трябва да бъде предварително одобрена от Общото събрание на акционерите. Предварителното одобрение на акционерите е необходимо за сключване на сделки между Дружеството и основни акционери в горепосочения смисъл (пряко или чрез свързани лица), с предмет придобиване или прехвърляне или получаване за ползване или предоставяне за ползване или като обезпечение на каквито и да било активи, или които пораждат задължения за Дружеството, ако стойността на сделката превишава 2 на сто от стойността на активите на Дружеството по последния одитиран баланс или по последния изготвен баланс (в зависимост от това кой от двата е по-нисък). Предварителното одобрение на акционерите е необходимо също в случай, че в резултат от сделки между Дружеството и основни акционери (пряко или чрез свързани лица) Дружеството ще придобие или за него ще възникне вземане в размер по-голям от 1 на сто от стойността на активите му съгласно последния одитиран баланс или последния изготвен баланс (в зависимост от това кой от двата е по-нисък).

Съгласно чл. 114а, ал. 2 ЗППЦК, за сделки по придобиване или разпореждане с дълготрайни активи е необходимо мнозинство от ¾ от представения на ОС капитал, а в останалите случаи - обикновено мнозинство. Имащият личен интерес в такава сделка (признат от закона за “заинтересовано лице”), не може да упражнява правото си на глас в общото събрание на акционерите при вземане на решение по този въпрос. Съветът на директорите представя пред Общото събрание мотивиран доклад за целесъобразността и условията на сделките. В случай, че стойността на сделката е под горепосочените прагове, тя следва да бъде предварително одобрена от Съвета на директорите на Дружеството, като заинтересованите членове не участват във вземането на решението.

Дружеството ще приеме да спазва Програма за прилагане на международните стандарти за добро корпоративно управление, включително по отношение на сделки със заинтересовани лица (вж. по-горе Раздел „*Ръководни органи – Корпоративно управление*”).

## Сделки със свързани лица

До датата на настоящия Документ не са сключвани сделки със свързани лица.

# ОДИТОР. ОДИТЕН КОМИТЕТ.

## Одитор

На Общото събрание, проведено на 23.09.2013 г., на което съгласно чл. 262о и 262с от Търговския закон е прието решението за преобразуване и за учредяване на Регала Инвест, за одитор на Дружеството, който да провери и завери годишния финансов отчет за 2013 г. е избрано одиторско предприятие „Актив” ООД, със седалище и адрес на управление: гр. Варна 9000, ул. „Дунав” № 5, вписано в търговския регистър при Агенцията по вписванията с ЕИК 813194075.

## Одитен комитет

На проведеното на 23.09.2013 г. г. Общо събрание, на което съгласно чл. 262о и 262с от Търговския закон е прието решението за преобразуване и за учредяване на Регала Инвест, е прието решение на основание чл. 40ж от Закона за независимия финансов одит функциите на одитен комитет на новоучреденото “Регала Инвест” АД да се изпълняват от неговия Съвет на директорите, като броят на членовете на одитния комитет е равен на броя на членовете на Съвета на директорите. Мандатът на одитния комитет съвпада с мандата на Съвета на директорите. Общото събрание на акционерите е избрало Рада Радославова Коева за Председател на одитния комитет на новоучредяваното “Регала Инвест” АД.

# ФИНАНСОВА ИНФОРМАЦИЯ

## Финансови отчети

Дружеството е вписано в търговския регистър на 18 октомври 2013 г. и към датата на настоящия Документ не са налице годишни и междинни финансови отчети.

Настоящият Документ включва информация, извлечена от финансовия отчет към 18.10.2013 г., включващ встъпителния баланс на Дружеството, изготвен съгласно чл. 263з от Търговския закон.

## Дивиденти и дивидентна политика

Дружеството е вписано в търговския регистър на 18 октомври 2013 г. и към датата на настоящия Документ, няма една приключила финансова година, съответно няма разпределени дивиденти.

## Правни и арбитражни производства

Дружеството е вписано в търговския регистър през м. октомври 2013 г. и към датата на този Документ не са налице каквито и да било производства, включително такива, които биха могли да имат значителни последици за Емитента или за финансовото му състояние или неговата рентабилност.

## Значителна промяна във финансовата или търговска позиция на Дружеството

Няма значителна промяна (нови събития) в положението на Дружеството след датата на вписването му в търговския регистър до датата на настоящия Документ.

# ПРЕГЛЕД НА ФИНАНСОВОТО СЪСТОЯНИЕ И ДЕЙНОСТТА

##

Таблицата по-долу представя информация за компонентите на печалбата/загубата на Дружеството на база на финансовия отчет към 18 октомври 2013 г. (датата на преобразуване), включващ и встъпителния баланс на Дружеството, изготвен съгласно чл. 263з от Търговския закон:

| Отчет за всеобхватния доход | Към 18 октомври |
| --- | --- |
|  | 2013 |
| (хил.лв.) | (неодитиран) |
|  |
|  |  |  |  |
|  |  |  |  |
| Приходи от продажби  | 0 |
| Други приходи  | 0 |
| Промени в запасите от продукция и незавършено производство  | 0 |
| Балансова стойност на продадените активи  | 0 |
| Разходи за придобиване на ДМА по стопански начин  | 0 |
| Разходи за материали  | 0 |
| Разходи за външни услуги  | 0 |
| Разходи за персонала  | 0 |
| Разходи за амортизации  | 0 |
| Други оперативни разходи  | 0 |
| **Оперативни разходи общо**  | **0** |
| Финансови приходи и разходи, нетно  | 0 |
| **Загуба преди данъци**  | **0** |
| Разход за корпоративен данък върху дохода  | 0 |
| **Загуба за периода**  | **0** |
| Друг всеобхватен доход  | 0 |
| Преоценка на финансови активи  | 0 |
| Ефект от отсрочени данъци  | 0 |
| Разлики от превалутиране  | 0 |
| Друг всеобхватен доход след данъци  | 0 |
| **Общ всеобхватен доход за периода след данъци**  | **0** |
| Доход на акция (в лева)  | 0 |

##

## Активи и пасиви

**Активи**

Долната таблица показва основните категории активи на Дружеството, извлечени от финансовия отчет към 18 октомври 2013 г. (датата на преобразуване), включващ и встъпителния баланс на Дружеството, изготвен съгласно чл. 263з от Търговския закон.

| Отчет за финансовото състояние: Активи | Към 18 октомври |
| --- | --- |
|  | 2013  |
| (хил.лв.) | (неодитиран) |
|  |
|  |  |  |
| **Нетекущи активи**  | **20 078** |
| Имоти, машини и съоръжения  | 89 |
| Инвестиционни имоти  | 18 229 |
| Инвестиции  | 1 760 |
| Отсрочени данъчни активи  | 0 |
| **Текущи активи**  | **476** |
| Материални запаси  | 0 |
| Търговски и други вземания  | 140 |
| Корпоративен данък за възстановяване  | 0 |
| Парични средства и парични еквиваленти  | 336 |
| **Общо активи**  | **20 554** |

**Собствен капитал и пасиви**

Таблиците по-долу показват основните групи пасиви и структура на собствения капитал на база на финансовия отчет към 18 октомври 2013 г. (датата на преобразуване), включващ и встъпителния баланс на Дружеството, изготвен съгласно чл. 263з от Търговския закон:

| Собствен капитал и пасиви | Към 18 октомври |
| --- | --- |
|  | 2013 |
| (хил.лв.) | (неодитиран) |
|  |
|  |  |
| **Собствен капитал и резерви**  | 20 543 |
| Основен капитал  | 18 429 |
| Резерви  | 1 843 |
| Преоценъчен резерв  | 0 |
| Неразпределена печалба  | 271 |
|  |  |  |
| **Нетекущи пасиви**  | 0 |
| Задължения по дългосрочни банкови и търговски заеми  | 0 |
| Задължения по финансов лизинг  | 0 |
| Задължения към свързани предприятия  | 0 |
| Отсрочени данъчни пасиви  | 0 |
| Задължения към персонала при пенсиониране  | 0 |
|  |  |
| **Текущи пасиви**  | 11 |
| Краткосрочна част на дългосрочни банкови и търговски заеми  | 0 |
| Задължения по финансов лизинг  | 0 |
| Задължения към свързани предприятия  | 0 |
| Търговски и други задължения  | 6 |
| Задължения към персонала и социално осигуряване  | 0 |
| Данъчни задължения  | 5 |
| Общо пасиви  | 12 |
| **Общо собствен капитал и пасиви**  | **20 554** |

## Парични потоци

Таблицата по-долу представя информация за паричните потоци на Дружеството на база на финансовия отчет към 18 октомври 2013 г. (датата на преобразуване), включващ и встъпителния баланс на Дружеството, изготвен съгласно чл. 263з от Търговския закон*.*

|  |  |  |
| --- | --- | --- |
| Отчет за паричните потоци | 18 октомври |
|  | 2013 |
| (хил.лв.) | (неодитиран) |
|  |  |
|  |
| **Парични потоци от оперативна дейност**  |  |  |
| Постъпления от клиенти  | 0 |
| Плащания на доставчици  | 0 |
| Парични плащания на персонала и за социално осигуряване  | 0 |
| Курсови разлики - нето  | 0 |
| Платени/възстановени данъци (без данъци върху печалбата)  | 0 |
| Платени банкови такси и лихви върху краткосрочни заеми  | 0 |
| Други постъпления/плащания, нетно  | 0 |
| **Нетни парични потоци от оперативна дейност**  | **0** |
| **Парични потоци от инвестиционна дейност**  |  |
| Покупка на дълготрайни активи  | 0 |
| Възстановени/платени/предоставени заеми, в т.ч. по финансов лизинг  | 0 |
| **Нетни парични потоци от инвестиционна дейност**  | **0** |
| **Парични потоци от финансова дейност**  |  |
| Получени краткосрочни заеми  | 0 |
| Платени краткосрочни заеми  | 0 |
| Платени лихви, такси, комисиони по заеми с инвестиционно предназначение  | 0 |
| Други постъпления/плащания, нетно  | 0 |
| **Нетни парични потоци от финансова дейност**  | **0** |
| Нетно увеличение / (намаление) на паричните средства и паричните еквиваленти  | 0 |
| Парични средства и парични еквиваленти в началото на годината / периода  | 336 |
| Парични средства и парични еквиваленти в края на периода  | 336 |

***Правителствена, икономическа, фискална, парична политика или политически курс или фактори, които значително са засегнали или могат да засегнат пряко или косвено дейността на Дружеството***

С изключение на посоченото в „*Рискови фактори*” няма други фактори, свързани с правителствената, икономическа, фискална, парична политика или политически курс, които значително са засегнали или могат да засегнат пряко или косвено дейността на Дружеството.

## Капиталови ресурси

Капиталовите ресурси на разположение на Дружеството са собствени средства. В бъдеще Дружеството може да ползва заемни средства под формата на договори за кредит с банки, търговски заеми, емисии облигации и др.под., но към датата на настоящия Документ то няма такива заемни средства.

**Ограничения върху използването на капиталови ресурси, които са засегнали или могат да засегнат дейността на Дружеството**

Няма ограничения върху използването на капиталови ресурси, които са засегнали или могат да засегнат дейността на Дружеството.

**Очаквани източници на средства за изпълнение на планираните инвестиции от Дружеството**

Към датата на този Документ активната дейност на Дружеството все още не е започнала и няма планирани инвестиции.

# ОПИСАНИЕ НА АКЦИИТЕ И ПРИЛОЖИМОТО БЪЛГАРСКО ЗАКОНОДАТЕЛСТВО

## Въведение

Следва описание на основните права по Акциите, както и на някои съществени разпоредби от Устава на Дружеството, от Закона за публичното предлагане на ценни книжа и Търговския закон, в сила към датата на този документ.

Информацията в настоящия раздел е основана на разпоредбите на Устава на Дружеството, като е допълнена и с относимите разпоредби на ЗППЦК и Търговския закон.

Законът за публичното предлагане на ценни книжа изисква акциите, издадени от публично дружество да бъдат поименни и безналични. Съответно, издаването и прехвърлянето на Акциите има действие от вписване на издаването, съответно прехвърлянето им, в Централния депозитар, който е българският национален регистър за безналични ценни книжа.

Съгласно Закона за публичното предлагане на ценни книжа, Дружеството не може да издава привилегировани акции, даващи право на повече от един глас или на допълнителен ликвидационен дял.

Всички издадени акции на Дружеството към датата на този документ са Обикновени безналични акции, даващи право на притежателите им на 1 (един) глас в Общото събрание на акционерите, на дивидент при разпределяне на печалбата и на ликвидационен дял в случай на прекратяване на Дружеството, пропорционално на номиналната им стойност.

Издадените Акции, за които се иска допускане до търговия на БФБ са с присвоен ISIN код BG1100036133 и с единична номинална стойност в размер на 1 български лев (BGN).

Акциите са издадени в съответствие със законодателството на Република България.

## Предмет на дейност и цел

Предметът на дейност на Дружеството, така както е определен в неговия устав (чл. 6 от устава), включва: строителство и продажба на недвижими имоти; вътрешно и външно търговска дейност; транспорт на пътници и товари в страната и чужбина; спедиционна, лизингова, комисионна и информационна дейност; хотелиерство и ресторантьорство; вътрешен и международен туризъм и туроператорска дейност, след лиценз; търговско представителство и посредничество в страната и чужбина; производство на стоки и услуги; сделки с интелектуална собственост; рекламна и издателска дейност, както и всяка друга дейност, разрешена от закона.

Дружеството няма цели, различни от неговия предмет на дейност, както е определен в Устава и вписан в търговския регистър.

## Акции и капитал

Акционерният капитал на Дружеството, към датата на този Документ, е в размер на 18 428 734 лв., разпределен в 18 428 734 броя Акции с номинална стойност от 1 (един) лев всяка. Всички издадени Акции са напълно изплатени и акционерният капитал на Дружеството е напълно внесен.

Този размер на капитала е определен при учредяването на Дружеството в резултат на преобразуването на „ИНВЕСТИЦИОННА КОМПАНИЯ ГАЛАТА” АД, ЕИК 175438743, чрез разделянето му на две нови дружества.

Всички издадени от Дружеството акции са обикновени, даващи на притежателите им право на един глас в Общото Събрание, на дивидент при разпределяне на печалбата и на ликвидационен дял в случай на прекратяване на Дружеството, пропорционално на номиналната им стойност. Тези основни права по Акциите не могат да бъдат променяни нито чрез Устава, нито с решение на акционерите на Общо Събрание. Също така, Акциите дават и право на преимуществено записване на нови акции при увеличение на капитала на Дружеството (вж. следващия подраздел „*Издаване на акции*”), както и всички други права, предвидени в закона относно обикновените акции.

Всички издадени от Дружеството Акции са в безналична форма. Издаването и прехвърлянето на безналични акции има действие от вписване на издаването, съответно прехвърлянето им, в Централния Депозитар, който е българският национален регистър за безналични ценни книжа. Книгата на акционерите се води от Централния Депозитар. Удостоверителен документ за притежаваните безналични Акции е депозитарната разписка. С оглед упражняване на правата по Акциите (с изключение на някои случаи на разпореждане и съгласно предвиденото в правилника на Централния депозитар) не е необходимо издаването от Централния Депозитар на депозитарни разписки на акционерите.

Законът допуска издаването на привилегировани акции (със или без право на глас) които могат да предоставят правата, допустими от действащото законодателство за този вид акции. Дружеството не може да издава привилегировани акции, даващи право на повече от един глас или на допълнителен ликвидационен дял.

Към датата на този документ правата по Акциите не са значително ограничени от права, предоставяни от други ценни книжа, издадени от Дружеството (такива към датата на този Документ няма), или от сключени от него договори. Дружеството не предвижда издаването на инструменти или сключването на договори, които да ограничават правата по Акциите. Поради това, че всички Акции дават равни права на своите притежатели, Мажоритарните Акционери имат права на глас в Общото Събрание, които са равни (еднакви) с тези на всички останали акционери в Дружеството.

Извън посоченото по-горе, промяна на правата на притежателите на Акции (доколкото е допустимо от закона и ако не произтича от промяна на закона) следва да се извърши от Общото Събрание чрез изменение на Устава. Поради това, че Акциите на Дружеството са от един единствен клас (и ако и доколкото не бъдат издадени акции от друг клас), промяна на правата по Акциите би довело до промяна на правата на всички акционери. Уставът на Дружеството не съдържа изрични разпоредби относно промяна на правата на притежателите на Акции.

Към датата на настоящия Документ:

* Дружеството не е издавало акции, които не представляват капитал;
* Няма акции от капитала на Дружеството, които се държат от или от името на самото Дружество или от дъщерни предприятия на Дружеството (такива към датата на Документа няма);
* Дружеството не е издавало конвертируеми или заменими ценни книжа, или ценни книжа с варанти и Дружеството или друг емитент не е издавал ценни книжа, чието упражняване може да доведе до издаване, придобиване или записване на акции на Дружеството.
* Дружеството няма оторизиран, но неиздаден капитал. Съответно няма уговорки, свързани с права за придобиване или задължения относно оторизиран, но неиздаден капитал, или задължения за увеличение на капитала.
* Не е налице капитал на Дружеството, който е под опция или е договорено условно или безусловно да бъде поставен под опция.

## Издаване на акции

Акционерният капитал на публично дружество може да бъде увеличаван чрез:

* записване на нови акции при упражняване на права;
* превръщане в акции на облигации, които са издадени като конвертируеми; или
* изплащане на дивидент под формата на нови акции в съответното дружество.

С оглед защита предимствените права на съществуващите акционери при увеличаване на капитала, публичните дружества не могат да увеличават капитала си по други начини, допустими за обикновените частни акционерни дружества, а именно: увеличаване номиналната стойност на вече издадени акции; чрез превръщане в акции на облигации, които не са издадени като конвертируеми; срещу непарична вноска по чл. 193 от Търговския закон; под условие акциите да бъдат закупени от определени лица.

Съгласно Търговския закон решението за увеличение на капитала на акционерното дружество чрез издаване на нови акции се взима от общото събрание на акционерите. В устава на акционерното дружество може да се предвиди овластяване на съвета на директорите, съответно управителния съвет при двустепенна система на управление, да увеличава капитала чрез издаване на нови акции за 5-годишен период от вписването в търговския регистър на дружеството или изменението на устава, с което се прави овластяването.

В съответствие с посоченото по-горе, Уставът на Дружеството (чл. 26, ал. 1) изисква решението за увеличение на капитала на Дружеството да се вземе от Общото събрание с мнозинство от 2/3 от представените акции, с изключение на увеличаване на капитала чрез превръщане в капитал на печалбата, в който случай се изисква мнозинство от ¾ от представените акции. Уставът не съдържа овластяване на Съвета на директорите да приема решения за увеличаване на капитала.

Уставът на Дружеството не съдържа разпоредби относно промени в капитала, които да са по-рестриктивни отколкото предвидените в закона.

***Увеличение на капитала чрез издаване на права***

Публичното предлагане на акции при увеличение на капитала на публично дружество чрез издаване на права изисква публикуването на проспект, съдържащ подробна информация за дружеството и предлаганите акции. Проспектът следва да бъде одобрен от Комисията за финансов надзор.

За повече информация вж. по-долу в този раздел “*Предимства на акционерите за записване на нови акции”*.

***Издаване на конвертируеми облигации***

Издаването на конвертируеми облигации от публично дружество се извършва по реда за увеличение на капитала чрез издаване на права.

Решение на общото събрание на акционерите за издаване на емисия конвертируеми облигации има действие, само ако е одобрено от общото събрание на притежателите на вече издадени конвертируеми облигации. Решение за издаване на конвертируеми облигации може да взима само Общото Събрание на акционерите на Дружеството.

***Увеличение на капитала със собствени средства на дружеството чрез капитализиране на печалбата***

В тримесечен срок от приемане на одитирания годишен финансов отчет на Дружеството за предходната финансова година, Общото събрание може да вземе решение за увеличение на неговия капитал чрез капитализиране на печалба в допустимия от закона размер. Новоиздадените акции се разпределят между акционерите пропорционално на дела им в капитала преди увеличението.

Право да получат нови акции при увеличаване на капитала на публично дружество чрез капитализиране на печалбата имат тези лица, които притежават или са придобили акции на датата, която е 14-ят ден след решението на акционерите за увеличаване на капитала; тази дата съответства на датата относно правото на акционерите да получат дивидент.

***Регистриране на увеличението на капитала***

Увеличението на капитала, осъществено чрез някой от горните способи, има действие от датата на вписването му в търговския регистър. Новите акции се издават с регистриране на увеличението на капитала в Централния Депозитар.

***Предимства на акционерите за записване на нови акции***

Всеки акционер има право да запише нови акции от увеличение на капитала, пропорционално на притежаваните от него издадени акции. Съгласно българското законодателство това право на акционерите в публични дружества не може да бъде отнето.

Лицата, които на 14-ия ден след общото събрание на акционерите на публично дружество, взело решение за увеличаване на капитала, са регистрирани като акционери в Централния Депозитар, получават права за участие в увеличението на капитала. Ако решението за увеличение на капитала е взето от управителния орган, права за участие в увеличението на капитала се получават от лицата, които са регистрирани като акционери в Централен Депозитар на 7-ия ден след публикуване на съобщението за публично предлагане на емисията нови акции и свързаните с тях права. На работния ден, следващ някоя от посочените дати, според случая, Централният Депозитар открива сметки за права на лицата, посочени в регистъра на Централния Депозитар като акционери към тази дата.

Началната дата, на която правата могат да бъдат упражнени чрез записване на нови акции или да бъдат продадени на БФБ, се определя в съобщението за публичното предлагане. Срокът за упражняване на правата трябва да бъде между четиринадесет и тридесет дни от началната дата на търговия с правата. Всички неупражнени в този срок права се предлагат за закупуване на еднократен публичен аукцион на БФБ на 5-ия работен ден след крайната дата за упражняване на правата. Всяко право, придобито на аукциона, може да бъде упражнено чрез записване на нови акции в рамките най-малко на десет работни дни след аукциона.

## Обратно изкупуване на Акции

Дружеството може да изкупува обратно своите акции по решение на Общото Събрание, взето с обикновено мнозинство от Акциите, представени на Общото Събрание. Условията на обратното изкупуване (включително максималният брой акции, които да бъдат обратно изкупени, процедурата за обратно изкупуване, срокът, който не може да бъде по-дълъг от 5 години, минималния и максималния размер на цената на изкупуването) се определят в решението на Общото Събрание. Решението на акционерите се вписва в търговския регистър.

Обратно изкупуване на Акции може да се извърши, само ако чистата стойност на активите на Дружеството след обратното изкупуване е равна или по-висока от сумата от акционерния капитал, фонд “Резервен” и другите фондове, които Дружеството е задължено да образува съгласно своя Устав.

Дружеството може да намалява акционерния си капитал, като изкупува и обезсилва собствените си Акции. Публично дружество може да изкупува обратно повече от 3% от издадените си акции през една календарна година само по реда и при условията на търгово предлагане. За обратно изкупуваните акции в рамките на 3%-ното ограничение публичното дружество е длъжно да уведоми предварително КФН, както и да оповести информация за обратно изкупените акции по реда на разкриване пред обществеността на регулирана информация.

Общата номинална стойност на обратно изкупените Акции не може да надхвърля 10% от акционерния капитал на Дружеството, като то е длъжно да прехвърли Акциите, надхвърлящи ограничението от 10% в срок от три години. Ако Дружеството притежава повече от 10% от акционерния си капитал в края на тригодишния период, трябва да обезсили Акциите, така че обратно изкупените акции да бъдат под 10% от неговия капитал.

## Намаляване на акционерния капитал

Общото Събрание на акционерите може да вземе решение за намаляване на капитала на Дружеството. Уставът (*чл. 26, ал. 1*) изисква решението да бъде взето с мнозинство 2/3 от представения капитал.

Решението на Общото Събрание за намаляване на капитала се представя в търговския регистър и се обявява, като се посочва, че Дружеството е задължено да изплати или обезпечи задълженията си към всеки кредитор, който до 3 месеца от обявяването изрази писмено несъгласието си с намаляването на капитала. Намаляването на капитала се вписва в търговския регистър след изтичане на тримесечния срок по предходното изречение и има действие от датата на вписването.

Кредитор, който е изразил несъгласието си с намаляването на капитала в срока, посочен по-горе и не е получил удовлетворяване или достатъчно обезпечаване на вземането си в този срок, може да поиска от съда по реда за обезпечаване на искове да допусне надлежно обезпечение на вземането си чрез запор или възбрана. Обезпечението се отменя, ако бъде отказано вписване на намаляването на капитала или кредиторът получи удовлетворяване на вземането си. Плащания към акционерите в резултат на намаляването на акционерния капитал могат да бъдат извършвани само след вписването на намаляването на капитала в търговския регистър и след като кредиторите на Дружеството, изразили несъгласие с намаляването, са получили обезпечение или плащане.

Посоченото по-горе относно защитата на кредиторите не се отнася за случаите, когато намаляването на акционерния капитал се извършва: (а) за покриване на загуби; (б) със собствени на Дружеството напълно изплатени акции, които са придобити безвъзмездно или срещу плащане, но ако платената цена не надхвърля сумата на печалбата за съответната година, неразпределената печалба от минали години, частта от фонд “Резервен” и другите фондове на Дружеството, надхвърляща задължителния минимум, след приспадане на непокритите загуби от предходни години и отчисленията за фонд “Резервен” и другите фондове, които Дружеството е длъжно да образува; или (в) при едновременно намаляване и увеличаване на капитала, когато в резултат на увеличението е достигнат или надхвърлен размера на капитала преди промяната.

В Устава на Дружеството не са предвидени условия относно намаляването на капитала, които да са по-строги от изискваните от закона.

***Права по акциите и начин на упражняването им***

**Обща характеристика**

Всички акции, които се издават при учредяването на „Регала Инвест” АД имат статут на обикновени (непривилегировани), безналични акции. Те са от един клас и дават еднакви права на акционерите, а именно: право на глас в общото събрание на акционерите, както и право на дивидент и ликвидационен дял, съразмерно с номиналната стойност.

**Право на глас**

Всяка една обикновена акция, както и всяка привилегирована акция (ако е издадена с право на глас), дава право на един глас в Общото събрание на акционерите. Правото на глас в общо събрание на публично дружество се упражнява от лицата, вписани в регистъра на Централен депозитар АД, като акционери 14 дни преди датата на Общото събрание. Централният депозитар представя на публичното дружество списък на неговите акционери към тази дата. Вписването на лицата в този списък е единствено условие за участието им на общото събрание (с изключение на допълнителните условия при участие чрез пълномощник).

Когато предложението за решение засяга правата на акционерите от един клас гласуването става по класове, като изискванията за кворум и мнозинство се прилагат за всеки клас поотделно.

За повече информация вж. по-долу „*Събрания на акционерите – Участие в Общо събрание*”.

**Право на дивидент**

Дружеството разпределя дивиденти по реда и при условията, предвидени в ЗППЦК, ТЗ и устава, по решение на Общото събрание на акционерите.

Авансовото разпределение на дивиденти е забранено.

Право да получат дивидент имат лицата, вписани в регистрите на Централния депозитар като акционери на 14-тия ден след датата на Общото събрание, на което е приет годишния финансов отчет и е прието решение за разпределяне на печалбата. Централният депозитар представя на Дружеството списък на неговите акционери към тази дата. Вписването на лицата в този списък е единственото условие за изплащането им на дивидент. Лицата, имащи право да получат дивидент, които са пропуснали да упражнят това си право в общия петгодишен давностен срок, губят възможността да изискват неговото изплащане.

За повече информация вж. по-долу „*Събрания на акционерите – Дивиденти*”.

**Ликвидационен дял**

Всяка обикновена акция дава право на ликвидационен дял, съразмерно с номиналната й стойност. Това право е условно – то възниква и може да бъде упражнено само в случай, че /и доколкото/ при ликвидацията на съответното дружество след удовлетворяването на претенциите на всички кредитори е останало имущество за разпределяне между акционерите и до размера на това имущество. Размерът на гарантирания ликвидационен дял, както и условията и реда за упражняване на правата по такива привилегировани акции (ако такива бъдат издадени от дадено дружество), се определят с конкретното решение за увеличаване на капитала на съответното дружество чрез издаване на такива привилегировани акции.

За повече информация вж. по-долу „*Събрания на акционерите – Ликвидация*”.

***Събрания на акционерите***

***Свикване на Общо Събрание***

Съветът на директорите на Дружеството има правото да свика Общо събрание на акционерите. Акционери, притежаващи най-малко 5% от акциите на Дружеството, също имат правото да изискат свикването на Общото събрание, както и да добавят точки в дневния ред на Общото събрание. В случай, че Съветът на директорите не свика Общо събрание по искане на правоимащите акционери, окръжният съд може да свика или да овласти представител на акционерите да свика Общото събрание.

Редовното годишно Общо събрание следва да се проведе до шест месеца след края на финансовата година. Извънредно Общо събрание може да бъде свикано по всяко време.

Поканата за свикване на общо събрание трябва да съдържа наименованието и седалището на Дружеството, мястото, датата и времето на събранието, вида на събранието (т.е. редовно годишно или извънредно), информация за формалностите, които трябва да бъдат спазени за участие в събранието и за упражняване правото на глас, дневния ред на събранието и проекторешенията; информация относно: общия брой на акциите и правата на глас в общото събрание към датата на решението за свикване на общото събрание, включително общия брой за всеки клас акции, ако капиталът е разделен на класове акции, както и правото на акционерите да участват в общото събрание; правото на акционерите да включват въпроси в дневния ред на общото събрание и да правят предложения за решения по въпроси, включени в дневния ред на общото събрание, и крайния срок за упражняване на това право (поканата може да съдържа само крайния срок, в който тези права могат да бъдат упражнени, ако посочва мястото на интернет страницата на дружеството, където се съдържа по-подробна информация относно тези права); правото на акционерите да поставят въпроси по време на общото събрание; правото на акционерите да включват въпроси в дневния ред на общото събрание и да правят предложения за решения по въпроси, включени в дневния ред на общото събрание, и крайния срок за упражняване на това право, освен когато тези права са подробно описани на интернет страницата на публичното дружество, в който случай се посочва само мястото на интернет страницата, където правата са описани, и крайния срок за упражняването им; правото на акционерите да поставят въпроси по време на общото събрание; правилата за гласуване чрез пълномощник, образците, които се използват за гласуване чрез пълномощник, и начините, чрез които публичното дружество ще бъде уведомявано за извършени по електронен път упълномощавания; правилата за гласуване чрез кореспонденция или електронни средства, ако дружеството е приело такива правила, както и посочване на интернет страницата, на която тези правила са публикувани; датата за гласуване, както е посочена по-долу, с указание, че само лицата, вписани като акционери на тази дата, имат право да участват и да гласуват в общото събрание; мястото и начина на получаване на писмените материали, свързани с дневния ред на общото събрание; интернет страницата, на която са публикувани поканата и материалите за свикване на общото събрание.

Най-малко 30 дни преди откриване на общото събрание Дружеството е длъжно да обяви поканата за свикването му в търговския регистър и да я оповести на обществеността чрез използването на информационна агенция или друга медия, която да осигури разпространението на информацията до възможно най-широк кръг лица. В същия срок поканата заедно с материалите на общото събрание, трябва да бъдат изпратени на КФН и публикувани на интернет страницата на Дружеството за времето от обявяване на поканата по реда на предходното изречение до приключване на общото събрание. Дружеството е длъжно да публикува на интернет страницата си и образците за гласуване чрез пълномощник или чрез кореспонденция, ако е приложимо. Ако образците не могат да бъдат публикувани по технически причини, Дружеството е длъжно да посочи на интернет страницата си начина, по който образците могат да бъдат получени на хартиен носител, като в този случай при поискване от акционер Дружеството изпраща образците чрез пощенска услуга за своя сметка. Когато след обявяване на поканата в дневния ред са включени въпроси по искане на акционери, притежаващи най-малко 5% от акциите, Дружеството е длъжно да актуализира поканата за свикване на общото събрание и да я публикува заедно с писмените материали по реда на първоначалното им обявяване незабавно, но не по-късно от края на работния ден, следващ деня на получаване на уведомлението за включването на въпросите в дневния ред.

Всяко общо събрание на публично дружество се провежда в населеното място, където е неговото седалище (в гр. Варна за Дружеството).

***Участие в Общо Събрание***

Всяка акция, издадена от Дружеството при учредяването му дава право на един глас в Общото Събрание на акционерите. Публичните дружества нямат право да издават привилегировани акции, даващи на притежателите им повече от един глас. Право да гласуват на общото събрание на публично дружество имат тези лица, които са вписани в Централния депозитар като акционери на това дружество 14 дни преди датата на събранието. Купувач на акции, регистриран като такъв в Централния депозитар след така определената дата за гласуване, няма право да гласува. Централният депозитар предоставя на дружеството списък на неговите акционери към така определената дата за гласуване. Вписването на лицата в този списък е единственото условие за тяхното участие в Общото събрание на акционерите и за упражняване правото на глас, свързано с акциите. Понастоящем, Уставът на Дружеството не предвижда възможност правото на глас да се упражнява преди датата на Общото събрание чрез кореспонденция, като се използва поща, включително електронна поща, куриер или друг технически възможен начин. Лицата, имащи право да гласуват, могат да присъстват на Общото Събрание лично или да бъдат представлявани от пълномощник.

Писменото пълномощно за представляване на акционер в общото събрание на акционерите на публично дружество трябва да е за конкретно общо събрание, да е изрично и да посочва най-малко: (а) данните за акционера и пълномощника; (б) броя на акциите, за които се отнася пълномощното; (в) дневния ред на въпросите, предложени за обсъждане; (г) предложенията за решения по всеки от въпросите в дневния ред; (д) начина на гласуване по всеки от въпросите, ако е приложимо; (е) дата и подпис. Упълномощаването може да се извърши и чрез използване на електронни средства и Дружеството е длъжно да осигури най-малко един способ за получаване на пълномощни чрез електронни средства, както и да публикува на своята интернет страница условията и реда за получаване на пълномощни чрез електронни средства. Публичното дружество е длъжно и да предостави образец на писменото пълномощно на хартиен носител или чрез електронни средства, ако е приложимо, заедно с материалите за Общото събрание или при поискване след свикването му. Член на Съвета на директорите на публично дружество може да представлява акционер на Общото събрание на акционерите, само ако в даденото пълномощно акционерът изрично е посочил начина на гласуване по всяка от точките от дневния ред. Ако членовете на съвета не са акционери, те могат да присъстват на Общото събрание и да се изказват, но нямат право да гласуват.

ЗППЦК регламентира възможност публично дружество да предвиди в своя устав провеждане на общото събрание чрез използване на електронни средства посредством една или повече от следните форми: (а) предаване в реално време на общото събрание; (б) двупосочни съобщения в реално време, позволяващи на акционерите да участват в обсъждането и вземането на решения в общото събрание от разстояние; (в) механизъм за гласуване преди или по време на общото събрание, без да е необходимо упълномощаване на лице, което да участва лично на общото събрание. Понастоящем, Уставът на Дружеството не предвижда възможност за провеждане на Общото събрание чрез използване на електронни средства.

***Кворум***

Уставът на Дружеството предвижда, че акционерите на Общо събрание могат да приемат решения, ако притежателите на 2/3 от всички акции с право на глас са представени на събранието. Съгласно закона, ако кворум не е налице, събранието се отлага и може да се насрочи ново заседание не по-рано от 14 дни от първоначалната дата. Повторно свиканото Общо събрание може да взема решения, независимо от броя на представените на него акции.

***Мнозинство***

Уставът на Дружеството предвижда, че всички решения на Общото събрание на акционерите се приемат с мнозинство от две трети от представените акции, с изключение на решенията, за които законът изисква по-голямо мнозинство.

Съгласно императивната разпоредба на чл. 262п, ал. 3 от Търговския закон, мнозинство от три четвърти от представения капитал е необходимо за вземане на решение за преобразуване на акционерно дружество. Разпоредбите на Търговския закон изискват специално квалифицирано мнозинство и за увеличение на капитала чрез капитализиране на печалба, а именно ¾ от представените акции; също така, съгласно специалните разпоредби на ЗППЦК, мнозинство от три четвърти от представения капитал ще е необходимо и за одобрение на сделки по чл. 114, ал. 1 ЗППЦК в случаите на придобиване или разпореждане с дълготрайни активи.

Преобразуване на Дружеството ще може да се извърши с предварително писмено одобрение от заместник-председателя на КФН, ръководещ Управление „Надзор на инвестиционната дейност”, по реда на чл. 124 и 125 ЗППЦК, като одобрението следва да е налице преди вземане на решението за преобразуване по чл. 262о от Търговския закон.

Решенията относно измененията и допълненията в Устава на акционерно дружество и за неговото прекратяване влизат в сила след вписването им в търговския регистър. Всяко увеличение и намаление на капитала, преобразуване, назначаване или освобождаване на член на съвет на директорите и назначаването на ликвидатор имат действие за трети лица от датата на вписване на съответното решение в търговския регистър.

***Дивиденти***

Разпределянето на печалбата на акционерно дружество под формата на дивиденти е допустимо само по решение на Общото събрание, след одобрението на одитирания годишен финансов отчет за съответната финансова година. Разпределянето и плащането на авансови дивиденти не е допустимо.

Дивиденти могат да се изплащат от акционерно дружество при спазване на изискванията на чл. 247а от Търговския закон. Всяко публично дружество е задължено да осигури възможност за изплащане на гласувани дивиденти до изтичането на три месеца от датата на общото събрание на акционерите, на което е приет годишния финансов отчет и е прието решение за разпределяне на печалба под формата на дивидент. Разходите по изплащане на дивидента са за сметка на публичното дружество.

Всяка обикновена акция дава на притежателя си право на дивидент, пропорционален на номиналната й стойност. Правото да получат дивидент от публично дружество имат лицата, вписани в Централния депозитар като акционери на 14-ия ден след деня на Общото събрание, на което е приет годишния финансов отчет и е прието решение за разпределяне на печалбата. Централният депозитар представя на публичното дружество списък на неговите акционери към тази дата. Вписването на лицата в този списък е единственото условие за изплащането на дивидента им.

Изплащането на дивиденти се извършва със съдействието на Централния депозитар по реда и при условията, предвидени в ЗППЦК, актовете по прилагането му и правилника на Централния депозитар.

Лицата, имащи право да получат дивидент, които са пропуснали да упражнят това си право в общия петгодишен давностен срок, губят възможността да изискват неговото изплащане. При това положение средствата, които е трябвало да бъдат изплатени като дивидент, остават в полза на Дружеството.

***Ликвидация***

Съгласно Устава и закона, Дружеството може да бъде прекратено:

* по решение на Общото събрание на акционерите, взето с мнозинство от две трети от капитала;
* при обявяване на Дружеството в несъстоятелност; или
* с решение на съда по иск на прокурора, ако: (а) дружеството преследва забранени от закона цели; (б) общата стойност на активите на дружеството, намалена с дългосрочните и краткосрочните задължения, е по-ниска от акционерния капитал в продължение на една година, през който период Общото събрание на акционерите не е взело решение за намаляване на капитала, преобразуване или прекратяване; или (в) броят на членовете на съвета на директорите спадне под необходимия законов минимум за шест последователни месеца.

След прекратяването на Дружество (извън случая на образуване на производство по несъстоятелност) следва производство по неговата ликвидация. Ликвидаторът се назначава и възнаграждението му се определя от Общото събрание на акционерите (извън случая на принудителна ликвидация). Ликвидаторът е задължен да осъществява текущите сделки на дружеството, да събира вземанията на дружеството, да продава неговите активи и да удовлетворява претенциите на кредиторите. Ликвидаторът е задължен да покани кредиторите да предявят исканията си срещу дружеството чрез покана, обявена в търговския регистър и чрез съобщение, изпратено до всички известни кредитори. Разпределението на активите на дружеството, ако има такива, на неговите акционери може да бъде извършено не по-рано от шест месеца от датата на това съобщение и удовлетворяване претенциите на всички кредитори.

Всяка обикновена акция дава право на своя притежател на ликвидационен дял, пропорционален на номиналната стойност на акцията. Това право възниква само ако след ликвидацията на дружеството и удовлетворяване претенциите на всички други кредитори, има останали активи за разпределяне между акционерите. Публичните дружества нямат право да издават привилегировани акции, даващи право на техните притежатели на допълнителен ликвидационен дял.

***Права на малцинствените (миноритарни) акционери***

Съгласно чл. 118 от ЗППЦК, лица, притежаващи заедно или поотделно най-малко 5 на сто от капитала на публично дружество, имат следните права:

*Право да предявят пред съда исковете на дружеството срещу трети лица при бездействие на управителните органи на дружеството, както и иск за обезщетение на вреди, причинени на дружеството от управителните или контролните органи, или прокуристите на дружеството*

Такива миноритарни акционери могат да предявят пред съда исковете на дружеството срещу трети лица при бездействие на управителните органи на дружеството, което застрашава интересите на дружеството.

Такива акционери могат също така да предявят иск пред окръжния съд по седалището на дружеството за обезщетение на вреди, причинени на дружеството от действия или бездействия на членовете на управителните и контролните органи, и на прокуристите на дружеството.

*Право да искат свикване на Общо събрание на акционерите и да включват въпроси и предложения за решения в дневния ред*

Такива акционери могат да искат от окръжния съд свикване на общо събрание или овластяване на техен представител да свика общо събрание по определен от тях дневен ред. Освен това, те могат да искат включването на въпроси и да предлагат решения по вече включени въпроси в дневния ред на общото събрание по реда на чл. 223а от Търговския закон.

*Право да искат назначаване на контрольори*

Такива акционери могат да искат от общото събрание или от окръжния съд назначаването на контрольори, които да проверят цялата счетоводна документация на дружеството и да изготвят доклад за констатациите си.

***Прехвърляне и залагане на акции***

Прехвърлянето на безналични акции има действие от регистрирането му в Централния депозитар.

Покупки и продажби на акции, издадени от публично дружество, могат да бъдат извършени на регулиран пазар (т.е. чрез сделка, сключена на БФБ) чрез инвестиционен посредник, лицензиран от КФН (или търговска банка, съответно лицензирана от Българската народна банка), или чрез инвестиционен посредник (банка) със седалище в друга държава членка, който е уведомил КФН по предвидения в закона ред, че възнамерява да извършва дейност в България чрез клон или при условията на свободно предоставяне на услуги. Сделки с акции могат да бъдат сключвани и пряко между страните като в този случай страните следва да ползват услугите на инвестиционен посредник, действащ като регистрационен агент, който да извърши необходимите действия за регистрация на прехвърлянето на акциите в Централния депозитар.

По-конкретно, за извършването на сделки с акции на БФБ инвеститорите следва да подадат поръчки „купува” или „продава” до избрания от тях инвестиционен посредник. Инвестиционният посредник извършва необходимите действия за осъществяване на сетълмента (изпълнението на сключената сделка) и регистрацията й в Централния депозитар, с което акциите се прехвърлят от сметката за ценни книжа на продавача в сметката за ценни книжа на купувача. Съгласно Закона за пазарите на финансови инструменти сделките с акции могат да бъдат сключвани и в рамките на многостранна система за търговия, организирана от инвестиционен посредник или пазарен оператор, комбинираща насрещните нареждания на трети лица за покупка и продажба на ценни книжа. Сделки с акции, допуснати до търговия на регулиран пазар, могат да бъдат сключвани и извън регулирания пазар или многостранна система за търговия, в резултат на отправена оферта от инвестиционни посредници (т. нар. систематични участници), като цената на предлаганите или закупувани акции следва да е за размер, не по-голям от стандартния пазарен размер за съответния клас акции, определен съгласно Закона за пазарите на финансови инструменти.

Прехвърлянето на акции в случаите на продажби и други сделки, предварително сключени пряко между страните, както и в резултат на дарение или наследяване, също следва да се регистрира в Централния депозитар, което се извършва чрез инвестиционен посредник, действащ като регистрационен агент.

Акциите могат да бъдат предмет на особен залог по реда на Закона за особените залози, както и на залог по Закона за договорите за финансово обезпечение. Закрила на правата на заложния кредитор се осигурява чрез регистрация на тези залози в Централния депозитар. В съответствие с разпоредбите на Наредба № 38 на КФН за изискванията към дейността на инвестиционните посредници, инвестиционният посредник е длъжен да поиска от клиента си да декларира дали акции – предмет на поръчка за продажба или замяна, са блокирани в Централния депозитар, дали върху тях е учреден залог или е наложен запор, както и сам да извърши проверка относно тези факти в Централния депозитар. Инвестиционният посредник няма право да изпълни поръчката, ако е декларирано или установи, че акциите са блокирани в Централния депозитар, както и ако върху тях е учреден залог или е наложен запор. Забраната по предходното изречение в случай на учреден залог не се прилага, ако приобретателят е уведомен за учредения залог и е изразил изрично съгласие да придобие заложените акции, налице е изрично съгласие на заложния кредитор в предвидените по Закона за особените залози случаи, както и ако залогът е учреден върху съвкупност по смисъла на Закона за особените залози. Подобни забрани се прилагат и в случай, че сделката представлява прикрита покупка или продажба на акции.

Публично дружество не може да налага ограничения върху прехвърлянето на акции от капитала му. Въвеждането на ограничения от дружеството за прехвърлянето на акциите е допустимо само след отписване на дружеството от регистъра на публичните дружества, воден от КФН.

## Промени в правата на акционерите

По принцип, правата на акционерите могат да бъдат променени чрез промяна в Устава на Дружеството. Приемането на решение за промяна в Устава изисква мнозинство от 2/3 от представените акции.

Основните права по обикновените акции, издадени от Дружеството, както са описани по-горе в настоящия раздел, не могат да бъдат ограничени или изключени. Разпоредбите на Търговския закон и Закона за публичното предлагане на ценни книга, които уреждат тези права, са от императивен характер и поради това, Уставът може само да уреди допълнителни права, но не може да изключи или ограничи правата, които тези закони гарантират на акционерите.

Съгласно чл. 113, ал. 2, т. 2 от Закона за публичното предлагане на ценни книжа, предимствените права на акционерите за записване на нови акции при увеличаване на капитала могат да бъдат изключени, когато увеличаване на капитала е необходимо за осъществяване на вливане, търгово предлагане за замяна на акции или за осигуряване на правата на притежатели на варанти или конвертируеми облигации, издадени от Дружеството.

##

## Съвет на директорите

Уставът на Дружеството предвижда едностепенна система на управление, включваща Съвет на директорите. Членове на съвета могат да бъдат дееспособни физически или юридически лица.

Съгласно ЗППЦК не могат да бъдат избирани за членове на управителния и контролния орган на публично дружество лица, които към момента на избора са осъдени с влязла в сила присъда за престъпления против собствеността, против стопанството или против финансовата, данъчната и осигурителната система, извършени в Република България или в чужбина, освен ако са реабилитирани.

Съгласно Устава, Съветът на директорите се състои от 3 до 9 лица. Общото събрание на акционерите определя броя на членовете на Съвета на директорите, избира ги и ги освобождава от длъжност, определя възнагражденията им и гаранциите за управление. Решенията на Общото събрание по предходното изречение се приемат с мнозинство от 2/3 от представените акции.

Съветът на директорите взема решения по всички въпроси, свързани с дейността на Дружеството, с изключение на тези, които съгласно действащото законодателство и Устава са от изключителната компетентност на Общото Събрание. В частност, Съветът на директорите: а) приема правила за работата си; б) стопанисва и опазва имуществото на дружеството;

в) определя насоките на инвестиционната политика, приема планове и програми за дейността на дружеството; г) приема организационно-управленската структура, реда за назначаване и освобождаване на персонала, правилата за работната заплата и други вътрешни правила на дружеството; д) изготвя предвидената в ТЗ и Закона за счетоводството отчетна информация за дейността на дружеството; е) приема и предлага за одобряване от ОС на годишния отчет, баланса и проекти за решения от компетентността на ОС; ж) предлага на ОС увеличаване или намаляване на капитала; з) избира и освобождава изпълнителните директори от състава си; и) взема решения за създаване и закриване на клонове и търговски представителства; й) решава всички въпроси, освен тези, които са от компетентността на Общото събрание на акционерите; к) взема решения за придобиване и отчуждаване на недвижими имоти и вещни права, ползване на лицензи, участия в търгове и конкурси, сключване на договори за кредит, кредитиране на трети лица, даване на гаранции и приемане на поръчителство, участие или прекратяване на участие в други търговски и граждански дружества; л) взема решения за учредяване на ипотека и залог върху дълготрайни материални активи.

Съветът на директорите се събира на редовни заседания най-малко веднъж на три месеца. Съветът на директорите се свиква на заседания от своя Председател. Всеки член на съвета може да поиска писмено от Председателя да свика заседание за обсъждане на отделни въпроси. В този случай Председателят е длъжен в срок от 10 (десет) дни да свика заседание. Съветът на директорите може да приема решения, ако присъстват най-малко 3/4 от членовете му лично или представлявани от друг член на съвета, упълномощен с изрично пълномощно. Никой присъстващ член не може да представлява повече от един отсъстващ. Съветът на директорите приема всички решения единодушно. Съветът на директорите може да взема решения и неприсъствено, ако всички членове са заявили писмено съгласието си с решението.

Съветът на директорите избира от своя състав един или няколко изпълнителни членове /изпълнителни директори/, като ги овластява да представляват Дружеството.

## Някои задължения за разкриване на информация съгласно българското законодателство

***Промени в дяловото участие***

Съгласно Закона за публичното предлагане на ценни книжа и Наредба № 39 на КФН от 2007 година за разкриване на дялово участие в публично дружество, всеки акционер, който придобие или прехвърли пряко и/или по реда на чл. 146 ЗППЦК право на глас в Общото Събрание на Дружеството, е задължен да информира Дружеството и Комисията за финансов надзор, когато: (а) в резултат на придобиването или прехвърлянето неговото право на глас достигне, надхвърли или падне под 5% или число, кратно на 5%; (б) правото му на глас надхвърли, достигне или падне под праговете по б.”а” в резултат на събития, които водят до промени в общия брой на правата на глас въз основа на информация, оповестявана от Дружеството при всяка промяна в капитала съгласно чл. 112д ЗППЦК.

Правата на глас се изчисляват въз основа на общия брой акции с право на глас, независимо дали за упражняването на правото на глас е наложено ограничение. Изчисляването се извършва за всеки отделен клас акции.

В някои случаи изискването за уведомяване не се прилага, като например по отношение права на глас, свързани с акции, придобити единствено с цел извършване на клиринг и сетълмент в рамките на обичайния сетълмент-цикъл, който не може да бъде по-дълъг от три работни дни от сключването на сделката, както и за акции, държани от попечители в това им качество и при условие, че могат да упражняват правата на глас, свързани с акциите, единствено по нареждане на клиента, дадено в писмена или електронна форма.

Задължението за уведомяване се изпълнява незабавно, но не по-късно от четири работни дни от деня, следващ деня, в който акционерът или действителният притежател на правата на глас: (а) узнае за придобиването, прехвърлянето или за възможността да упражнява правата на глас съгласно чл. 146 ЗППЦК, или на който съобразно конкретните обстоятелства е бил длъжен да узнае, независимо от датата, на която е извършено придобиването, прехвърлянето или е възникнала възможността за упражняване на правата на глас; (б) е уведомен, че правото му на глас е надхвърлило, достигнало или паднало под 5 на сто или число, кратно на 5 на сто от броя на гласовете в Общото Събрание на Дружеството в резултат на събития, които водят до промени в общия брой на правата на глас въз основа на информация, която е оповестена съгласно чл. 112д ЗППЦК. Задължението за уведомяване се отнася и за лицата, които притежават пряко или непряко финансови инструменти, които им дават право да придобият по тяхна собствена инициатива и въз основа на писмен договор акции с право на глас в Общото Събрание.

Дружеството е длъжно да разкрива на обществеността информацията, предоставена с уведомленията по този параграф в срок три работни дни от уведомяването му.

Членовете на Съвета на директорите, както и лица, които пряко или непряко притежават 25% или повече от гласовете в Общото събрание на Дружеството или го контролират, са задължени да обявят пред Дружеството, КФН и БФБ: (а) юридическите лица, в които притежават, пряко или непряко, 25% или повече от правата на глас или над които упражняват контрол; (б) юридическите лица, в които участват в надзорни или управителни органи или са назначени като прокуристи; или (в) настоящите и бъдещи сделки, по отношение на които те смятат, че биха могли да бъдат определени като “заинтересувани” лица (по смисъла на чл. 114 ЗППЦК). Неспазването на горепосочените изисквания е административно нарушение съгласно българското законодателство.

Уставът на Дружеството не съдържа изрични разпоредби относно разкриването на участие в капитала на Дружеството над определен праг.

***Незабавно и периодично разкриване на информация***

Законът срещу пазарните злоупотреби с финансови инструменти изисква дружествата, допуснати до търговия, да разкриват вътрешна информация до края на работния ден, следващ деня, в който е настъпило събитието или дружеството е узнало за него. Тази информация трябва да бъде едновременно разкрита на Комисията за финансов надзор и на обществеността.

Публичните дружества са задължени да подават годишни и тримесечни отчети (които съдържат техните годишни и тримесечни финансови отчети) в Комисията за финансов надзор и на обществеността. Годишният отчет съдържа и информация за промените в одиторите на дружеството за предходните три години, рисковите фактори, относими към дружеството и икономическия сектор, в който то извършва дейност, обзор на инвестициите и дейността на дружеството, анализ на най-значимите насоки в производството и продажбите и материалните запаси, финансовите перспективи на дружеството за текущата финансова година, информация за членовете на управителните и надзорни органи, висшия мениджмънт и служителите, от чиято работа зависи дружеството, основните акционери и сделките със свързани лица.

## Смяна на контрола върху публично дружество и права на акционерите

Съгласно ЗППЦК, ако някое лице (или лица, действащи съвместно) придобие повече от 50% от гласовете в общото събрание на акционерите на публично дружество, то е длъжно, в 14-дневен срок от придобиването, да отправи към останалите акционери търгово предложение за закупуване на техните акции. Последващото придобиване на над 2/3 от гласовете също поражда задължение за отправяне на аналогично търгово предложение, освен ако този праг е преминат в резултат на увеличаване на капитала с издаване на права, ако преди увеличаването лицето вече е притежавало повече от 50% от гласовете в общото събрание на публичното дружество.

В случай, че няма лица притежаващи над 50% от гласовете в общото събрание на акционерите (лица, притежаващи контрол върху публичното дружество), задължението за отправяне на търгово предложение възниква и за лице, което е придобило повече от 1/3 от гласовете в общото събрание. Това задължение не възниква, ако прагът от 1/3 е преминат в резултат на отправено доброволно търгово предложение по чл. 149б ЗППЦК (от акционер, притежаващ поне 5% от гласовете в общото събрание, който желае да придобие поне 1/3 от гласовете).

ЗППЦК предвижда и някои допълнителни изключения от задължението за отправяне на търгово предложение при преминаване на следващ праг, свързани с вече отправено в определен срок преди това търгово предложение, при което интересите на миноритарните акционери са защитени.

Освен при пряко придобиване на акции с право на глас над посочените прагове, задължението за отправяне на търгово предложение в горепосочените случаи се прилага и при придобиване на акции с право на глас чрез свързани лица, както и при непряко придобиване (при сключване на споразумение за обща политика по управление на публичното дружество чрез съвместно упражняване на притежаваните права на глас, както и при притежаване от дадени лица за сметка на други лица на акции с право на глас), когато делът на съвместно притежаваните акции надхвърля горепосочените прагове.

Цената на акция при всяко задължително търгово предложение трябва да е поне равна на най-високата измежду средно претеглената борсова цена за последните три месеца, най-високата цена, заплатена от търговите предложители през последните 6 месеца, и справедливата стойност, получена при приложението на няколко общоприети оценъчни метода съгласно наредба на КФН. Като допълнителна възможност, заедно със задължителното парично плащане, придобилият контрола може да предложи на избора на акционерите и замяна техните със свои акции, издадени с тази цел.

Търговото предложение може да бъде проведено, само ако е предварително одобрено от КФН.

Неизпълнението на задължението за отправяне на търгово предложение, освен че се санкционира от КФН като административно нарушение, лишава неизправното лице (лица) от права на глас в общото събрание на публичното дружество до евентуалното последващо изпълнение. Тази законова постановка представлява важна правна гаранция за интересите на малцинствените акционери и в частност за реализация на правото им на напускане на публичното дружество при смяна на контрола.

## Отписване от регистъра на публичните дружества, принудително изкупуване на акции и право на напускане

Съгласно ЗППЦК, публичното дружество може да бъде отписано от регистъра, воден от КФН (т.е. дружеството да изгуби своя публичен статут), ако: (а) Общото събрание е взело решение за това с мнозинство от поне 2/3 от представения капитал, при положение, че акционерите са по-малко от 300 лица и стойността на активите на дружеството е под 500 000 лв. за последните две години и към датата на събранието; (б) общото събрание на дружество, на което са присъствали всички акционери, единодушно е взело решение за отписването му; в) акционер или акционери с поне 90% от акциите с право на глас са осъществили търгово предлагане, в резултат на което са изкупили поне ½ от останалите акции с право на глас; ако изкупените акции са по-малко от посочените, то отписването може да стане по решение на общото събрание на дружеството, взето с мнозинство от поне ½ от представения капитал, в който не се включват гласовете на търговите предложители по придобити преди търговото предлагане акции; (г) акционер или акционери, придобили в резултат на търгово предлагане до всички акционери поне 95% от акциите с право на глас, са изкупили принудително всички останали акции с право на глас.

Предлаганата по б. „в” на търговото предложение цена на акция трябва да е поне равна на най-високата измежду средно претеглената борсова цена за последните три месеца, най-високата цена, заплатена от търговите предложители през последните 6 месеца, и справедливата стойност, получена при приложението на няколко общоприети оценъчни метода.

Цената на принудителното изкупуване по б. „г” се определя по аналогичен начин. Дори да не бъде отправено предложение за изкупуване, акционерите могат да поискат от търговия предложител (предложители), придобили поне 95% от гласовете, да изкупи(ят) техните акции в 30-дневен срок от искането. Това „право на напускане” на акционерите се реализира по цена на акция, определена отново по аналогичен като посочения по-горе начин.

Търговите предложения и предложенията за принудително изкупуване се одобряват от КФН. Публичното дружество се отписва от регистъра, воден от КФН, с решение на Заместник-председателя, след изпълнение на някое от посочените в б. „а” – б. „г” действия и/или процедури.

Отписването на публичното дружество от регистъра, воден от КФН, има изключително важни последици за неговите акционери. Акциите на дружеството задължително се дерегистират от Борсата и търговията с тях се прекратява окончателно, а публичното им предлагане става невъзможно. Акционерното дружество губи статута си на публична компания и съответно спрямо него престава да се прилага специалния правен режим на Закона за публичното предлагане на ценни книжа, отличаващ се със засилена защита на правата на акционерите и инвеститорите. То се превръща в „обикновено” акционерно дружество, подчинено на разпоредбите на Търговския закон.

# ДАНЪЧНО ОБЛАГАНЕ

##

## Обща информация

Информацията, изложена в тази част относно определени данъчни аспекти, свързани с Акциите и определени данъци, които се дължат в Република България, е приложима по отношение на притежателите на Акции, в това число местни и чуждестранни лица за данъчни цели.

*Местни юридически лица* са юридическите лица, учредени съгласно българското законодателство, както и европейските акционерни дружества (Societas Europaea), учредени съгласно Регламент (EO) № 2157/2001 г. и европейските кооперации (European Cooperative Society), учредени съгласно Регламент (ЕО) № 1435/2003 г., чието седалище е в България и които са вписани в български регистър.

*Местни физически лица* са физическите лица, без оглед на гражданството, чиито постоянен адрес е в Република България или които пребивават в Република България повече от 183 дни през всеки 12-месечен период. Местни са също лицата, чийто център на жизнени интереси (който се определя от семейството, собствеността, мястото на осъществяване на трудова, професионална или стопанска дейност или мястото, от което лицето управлява собствеността си) се намира в Република България, както и лица, изпратени в чужбина от българската държава, нейни органи и/или организации, български предприятия и членовете на техните семейства.

Местните юридически и физически лица са общо наричани по-долу “**Български притежатели**”.

*Чуждестранни лица* *(юридически и физически)* са лицата, които не отговарят на горните дефиниции. Тези лица са общо наричани по-долу “**Чуждестранни притежатели**”.

***Настоящото изложение не е изчерпателно и има за цел единствено да послужи като общи насоки, поради което не следва да се счита за правен или данъчен съвет към който и да е притежател на Акции. Дружеството настоятелно препоръчва на потенциалните инвеститори да се консултират с данъчни и правни консултанти за относимите към тях данъчни последици, включително относно данъчното облагане в България на доходите, свързани с Акциите, и данъчният режим на придобиването, собствеността и разпореждането с Акции.***

Посочената по-долу информация е съобразена с действащата нормативна уредба към датата на този Документ, включително Закона за данъците върху доходите на физическите лица („**ЗДДФЛ**”), Закона за корпоративното подоходно облагане („**ЗКПО**”) и Закона за местните данъци и такси („**ЗМДТ**”). Дружеството не носи отговорност за последващи промени в законодателството и нормативната уредба на данъчното облагане на доходите от Акции.

Представената по-долу информация е съобразена с действащата нормативна уредба към датата на този Документ и Дружеството не носи отговорност за последващи промени в законодателството или практиката на данъчните органи при облагане на доходите от акции.

Доходите на инвеститорите от акции могат да бъдат под формата на дивиденти и/или при продажба на акции – под формата на положителна разлика между продажната цена и цената на придобиване (капиталова печалба).

***Капиталови печалби***

Съгласно разпоредбите на ЗДДФЛ, не се облагат получените от български физически лица или чуждестранни физически лица, установени за данъчни цели в държава – членка на Европейския съюз или в друга държава, принадлежаща към Европейското икономическо пространство, доходи от сделки с акции и права на публични дружества, извършени на регулиран български пазар на финансови инструменти, включително сключени при условията и по реда на търгово предлагане по смисъла на ЗППЦК („**Разпореждане с финансови инструменти**”) (чл. 13, ал. 1, т. 3 във вр. §1, т. 11 от ДР на ЗДДФЛ и чл. 37, ал. 7 ЗДДФЛ).

Доходите от сделки с акции на Дружеството (реализираната капиталова печалба), както и изобщо с финансови активи, получени от чуждестранни физически лица от трети държави, извън горепосочените, се облагат с окончателен данък в размер на 10% върху облагаемия доход (чл. 37, ал. 1 и чл. 46, ал. 1 ЗДДФЛ).

С реализираната капиталова печалба от сделки с акции и права на регулиран пазар (вкл. и в случай на търгово предлагане) се намалява счетоводният финансов резултат при определяне на данъчния финансов резултат на юридическите лица, които подлежат на облагане по реда на Закона за корпоративното подоходно облагане (чл. 44, ал. 1 във вр. §1, т. 21 от ДР на ЗКПО).

Следва да се има предвид обаче, че загубата от сделки с акции и търгуеми права на акции на Дружеството, реализирана на регулиран български пазар на финансови инструменти, не се признава за целите на данъчното облагане и финансовият резултат се преобразува (увеличава се) с нея *(*чл. 44, ал. 2 ЗКПО*)*.

Не се облага с данък при източника капиталовата печалба с източник от България, реализирана от чуждестранни юридически лица (чл. 196 ЗКПО).

Данъчните облекчения по отношение на печалбата от сделки с Акции не се прилагат по отношение на сделки, които не са Разпореждане с финансови инструменти (например покупко-продажби на Акции, сключени на извънборсов пазар извън случая на търгово предлагане, независимо че съгласно борсовия правилник подлежат на регистрация/оповестяване на Борсата). Доходите от продажба на Акции при такива сделки, реализирани в България от чуждестранни лица, са обект на данъчно облагане в България. Освен ако не се прилага спогодба за избягване на двойното данъчно облагане, тези доходи се облагат с данък при източника в размер на 10% върху положителната разлика между продажната цена на Акциите и тяхната документално доказана цена на придобиване. Доходът от продажба на Акции при такива сделки, реализиран от български лица, подлежи на данъчно облагане в съответствие с общите правила на ЗКПО и ЗДДФЛ.

***Доходи от дивиденти***

Доходите от дивиденти, разпределяни от Дружеството на Български притежатели (с изключение на български търговски дружества) и на Чуждестранни притежатели (с изключение на чуждестранни юридически лица, които за данъчни цели са местни лица на държава членка на Европейския съюз или на държава, която е страна по Споразумението за Европейското икономическо пространство), се облагат с данък в размер на 5% върху брутния размер на дивидентите (чл. 38, ал. 1 във вр. чл. 46, ал. 3 ЗДДФЛ и чл. 194, ал. 1 във вр. чл. 200, ал. 1 ЗКПО).

Доходите от дивиденти, разпределяни в полза на български търговски дружества, за данъчни цели не се признават за приходи и се изключват от данъчния финансов резултат на тази категория български лица (чл. 27, ал. 1, т. 1 ЗКПО).

Данъчното третиране на доходите от дивиденти, изплатени в полза на чуждестранни юридически лица, които за данъчни цели са местни лица на държава членка на Европейския съюз или на държава, която е страна по Споразумението за Европейското икономическо пространство следва да бъде уредено в законодателството на съответната държава членка на ЕС или страна по Споразумението за Европейското икономическо пространство. Доходите на тези лица не се облагат с данък при източника в България, с изключение на случаите на скрито разпределение на печалбата (чл. 194, ал. 3, т. 3 ЗКПО).

## Спогодби за избягване на двойното данъчно облагане

Чуждестранният притежател може да подлежи на освобождаване, възстановяване или ползване на данъчен кредит на целия или част от българския подоходен данък, ако между България и държавата, за която той е местно лице, е в сила спогодба за избягване на двойното данъчно облагане („**СИДДО**”).

Процедурата по прилагане на данъчните облекчения за чуждестранни лица, предвидени във влезли в сила СИДДО, е уредена в глава шестнадесета, раздел ІІІ от Данъчно-осигурителния процесуален кодекс. Когато общият размер на реализираните доходи надвишава 500 000 лв., чуждестранното лице следва да удостовери пред българските органи по приходите наличието на основания за прилагане на СИДДО. Чуждестранният притежател на Акции има право да ползва съответното данъчно облекчение, като за целта подаде искане по образец, придружено с доказателства, удостоверяващи: 1) че е местно лице за държавата, с която България е сключила съответната спогодба за избягване на двойното данъчно облагане (чрез подаване на удостоверение, издадено от данъчните органи на съответната държава, или по друг начин, в съответствие с обичайната практика на чуждестранната данъчна администрация); 2) че е притежател на дохода от Акциите (чрез подаване на декларация); 3) че не притежава място на стопанска дейност или определена база на територията на Република България, с които приходите от дивиденти са действително свързани (чрез подаване на декларация); и 4) че са изпълнени всички приложими изисквания на съответната СИДДО (чрез представяне на официален документ или друго писмено доказателство).

Освен това, на българските органи по приходите следва да бъде представена допълнителна документация, удостоверяваща вида, размера и основанията за получаване на дохода; така относно доходи от дивиденти, могат да бъдат представени решението на Общото събрание на акционерите за разпределянето на дивиденти и документ, удостоверяващ броя притежавани акции (напр. депозитарна разписка). Искането за прилагане на спогодбата за избягване на двойното данъчно облагане, придружено от необходимите документи, трябва да бъде подадено до българските органи по приходите за всеки Чуждестранен притежател незабавно след приемане на решението от Общото събрание на акционерите, одобряващо разпределянето на дивиденти. Ако българските органи по приходите откажат освобождаване от облагане, Дружеството е задължено да удържи пълния размер от 5% на дължимия данък за изплатените дивиденти. Акционерът, чието искане за освобождаване от данъчно облагане е отказано, може да обжалва решението.

В случай, че общият размер на дивидентите или някакъв друг доход, платени от Дружеството, не надхвърля 500 000 лева за една година, Чуждестранният притежател не е длъжен да подава искане за прилагане на СИДДО до българските органи по приходите. Той трябва обаче да удостовери пред Дружеството наличието на горепосочените обстоятелства и да представи гореописаните документи, удостоверяващи основанията за прилагане на СИДДО от страна на Дружеството.

Разпределянето на дивиденти под формата на нови акции не подлежи на данъчно облагане, т.е. върху разпределението на печалбата на Дружеството под формата на допълнителни новоиздадени акции не се дължи данък.

Дружеството поема отговорност за удържането на данъци при източника при всички случаи, когато е налице предвидено в нормативната уредба задължение за това.

## Задължения за удържане на данък

Дружеството ще удържа и внася данък при източника, в случаите предвидени в действащото данъчно законодателство, съгласно представената по-горе в настоящия раздел, информация.

Когато платецът на доходите не е задължен да удържа и внася данъка, той се внася от получателя на дохода.

# СЕТЪЛМЕНТ И ДОСТАВКА

## Издаване на Акциите и приемането им за търговия на Българска фондова борса

Дружеството е учредено в резултат на разделянето на публичното дружество „ИНВЕСТИЦИОННА КОМПАНИЯ ГАЛАТА” АД, ЕИК 175438743, на две новоучредени дружества. Съгласно чл. 122 ЗППЦК двете новоучредени дружества стават публични по силата на закона, като управителните им органи са длъжни да подадат в 7-дневен срок от вписване на преобразуването в търговския регистър заявления за вписването им като публични в регистъра на КФН, както и за регистрация на емисиите им акции в „Централен депозитар” АД.

Преобразуването е вписано в търговския регистър на 18 октомври 2013 г. и в тази връзка се подава заявление за регистрация на Дружеството и акциите му в регистъра на КФН и в Централния депозитар, като настоящият Документ се изготвя за целите на регистрация на Дружеството в КФН и за допускане на Акциите му до търговия на БФБ. Очаква се Централният депозитар да регистрира емисията Акции, издадени от Дружеството и разпределянето им по сметки на акционерите съгласно списъка, изготвен в съответствие с чл. 263а, ал. 2, т. 7 от Търговския закон и представен като приложение към заявлението за вписване на преобразуването в Търговския регистър.

При желание акционерите могат да получат удостоверителни документи – депозитарни разписки – за получените от тях Акции в новоучреденото Дружество. Издаването на депозитарни разписки се извършва от Централния депозитар чрез съответния инвестиционен посредник по искане на акционера и съгласно правилника на Централния депозитар и вътрешните актове на посредника.

След регистрацията на Дружеството и неговите Акции в Централния депозитар и КФН, Емитентът ще подаде заявление до БФБ за приемане на Акциите му за борсова търговия. Последната може да започне на определената от Съвета на директорите на БФБ дата, след регистрация на емисията Акции на Емитента.

Към датата на този документ, Емитентът не е ангажирал и не е водил преговори с инвестиционни посредници, които да осигуряват ликвидност на неговите Акции чрез поддържане на котировки “купува” и “продава” (маркет мейкъри).

Не се предвижда ценова стабилизация.

Търговията с Акции на Дружеството ще се осъществява в съответствие с правилата и оперативните процедури на БФБ и Централния депозитар, описани по-долу в частта, озаглавена *“Търговия с Акциите”*.

## Търговия с Акциите

Сделките с акции, издадени от публично дружество, регистрирано в България, са детайлно уредени в Закона за публичното предлагане на ценни книжа от 1999 г. и наредбите по прилагането му, в Правилника на БФБ и Правилника на Централния депозитар. На 1 ноември 2007 г. ЗППЦК бе изменен с влизането в сила на Закона за пазарите на финансови инструменти от 2007 г., въвеждащ изискванията на Директива 2004/39/ЕО за пазарите на финансови инструменти. Едно от най-съществените нормативни промени е отпадането на законовото задължение сделки с акции на публични дружества да се извършват на регулиран пазар на ценни книжа.

## Продажба и сетълмент

Сделките с Акции на вторичния пазар се сключват и/или регистрират чрез инвестиционни посредници, като сетълментът се осъществява чрез Централния депозитар. При сделки, сключени на БФБ, цените на акциите се определят в български лева, а сетълментът се осъществява на база Т+2. Прехвърлянето на Акциите се счита за извършено от момента на регистрация на сделката в Централния депозитар.

## Инвестиционни посредници

Инвеститорите могат да участват в търговията с Акции на БФБ единствено чрез банка или инвестиционен посредник, притежаващи необходимия лиценз. Ролята на посредника е да получи поръчката за покупка или продажба от инвеститора, да я изпълни на БФБ (ако е възможно) и да регистрира сделката в Централния депозитар, който извършва сетълмента. Прехвърляне на ценни книжа при дарение или наследяване, както и в резултат на сделки, сключени пряко между прехвърлителя и приобретателя, се извършва чрез регистрация в Централния депозитар, като сетълментът се извършва от Централния депозитар чрез инвестиционен посредник, действащ като регистрационен агент. Инвестиционните посредници са задължени да предоставят на своите клиенти информация за вида на поръчките, които могат да бъдат подавани на БФБ, подробностите за всички активни поръчки или осъществени сделки за сметка на съответния клиент, и разходите, таксите и комисионите, дължими на съответния посредник, на БФБ или на Централния депозитар (ако има такива), както и всякаква друга информация, която са длъжни да предоставят съгласно изискванията на закона.

## Клирингова система

Централният депозитар е създаден като акционерно дружество през август 1997 година на основание специална разпоредба от българското законодателство за ценните книжа. Сетълментът на ценни книжа през Централния депозитар може да се извършва само чрез членовете му. Членове на Централния депозитар могат да бъдат само инвестиционни посредници, финансови институции и някои други участници на пазара.

## Плащане на дивиденти

Когато Централният депозитар получи суми, които да бъдат разпределени като дивидент от ценни книжа, Централният депозитар кредитира паричните сметки на членовете, които действат за сметка на лицата, записани в регистрите на Централния депозитар като притежатели на тези ценни книжа на съответната дата. Тези членове са обикновено инвестиционни посредници, които при получаване разпределят сумите за дивиденти на съответните акционери, съгласно акционерните им участия. Централният депозитар ще разпределя дивиденти единствено в съответствие със своите правилник и процедури и приложимото законодателство.

#

# ОБЩА ИНФОРМАЦИЯ

## 1. Регала Инвест АД

1.1. Регала Инвест е вписано като акционерно дружество в Търговския регистър на 18 октомври 2013 г. с ЕИК 202780654. Дружеството е учредено и регистрирано в резултат на разделянето на преобразувалото се Инвестиционна компания Галата АД, ЕИК 175438743, чрез разделянето му на две нови дружества. Дружеството е надлежно учредено и съществува съгласно законите на Република България, като съществуването му не е ограничено със срок или друго прекратително условие. От вписването на Дружеството в Търговския регистър до момента промени в наименованието на Дружеството не са извършвани.

1.2. Регала Инвест е публично дружество, което ще бъде вписано в регистъра за публичните дружества, воден от Комисията за финансов надзор на Република България.

1.3. Седалището и адресът на управление на Дружеството е в гр. Варна 9003, район Аспарухово, ул. „Георги Стаматов” № 1, Република България, интернет страница: [www.regalainvest.bg](http://www.regalainvest.bg),електронна поща: regalainvest@gmail.com, телефонен номер: 052/370 598, факс: 052/370 598, лице за контакти: Елена Тодорова (Директор за връзки с инвеститорите), ел. поща: regalainvest@gmail.com

1.4. Основни нормативни актове от значение за Дружеството са Търговския закон, Закона за счетоводството, Закона за корпоративното подоходно облагане, Закона за данък върху добавената стойност и други приложими нормативни актове в областта на данъчното законодателство. Като публично дружество, Емитентът се регулира и от Закона за публичното предлагане на ценни книжа, Закона срещу пазарните злоупотреби с финансови инструменти и подзаконовите актове по прилагането им. Важни въпроси за инвеститорите във връзка с публичното предлагане и търговията с акциите на Дружеството на регулиран пазар се уреждат в следните нормативни актове: Закон за публичното предлагане на ценни книжа, Закон за пазарите на финансови инструменти; Регламент 809/2004година; Закон за корпоративното подоходно облагане; Закон за данъците върху доходите на физическите лица; Валутен закон. Разпоредбите на раздел І от глава единадесета на ЗППЦК и на Наредба № 39 за разкриване на дялово участие в публично дружество уреждат изискванията за разкриване на значително участие в Дружеството. Уредба на сделките на Дружеството със собствени акции е налице в чл. 111, ал. 2 и 5 от ЗППЦК и в Търговския закон. Режимът на търговите предлагания е уреден в раздел ІI от глава единадесета на ЗППЦК, в Наредба № 41 от 11.06.2008 година за изискванията към съдържанието на обосновката на цената на акциите на публично дружество, включително към прилагането на оценъчни методи, в случаите на преобразуване, договор за съвместно предприятие и търгово предлагане, както и в Наредба № 13/22.12.2003 година за търгово предлагане за закупуване и замяна на акции. Условията за отписване на дружеството от регистъра за публичните дружества по чл. 30, ал. 1, т. 3 от Закона за КФН са уредени в чл. 119 от ЗППЦК и в Наредба № 22 на КФН за условията и реда за вписване и отписване на публични дружества, други емитенти на ценни книжа и емисии ценни книжа в регистъра на КФН.

1.5. Към датата на този Документ не са налице предложения за задължително поглъщане/вливане и/или правила за за принудително изкупуване или разпродажба по отношение на Акциите на Дружеството.

1.6. Както е посочено на заглавната страница и в „*Сетълмент и доставка*” Дружеството изготвя този Документ във връзка с подавано заявление за допускане на Акциите му до търговия на Основния пазар на „Българска фондова борса - София” АД, като се очаква Съветът на директорите на БФБ да приеме решение за допускане на Акциите до търговия на или около 27 ноември 2013 г. Към датата на този Документ Акциите на Дружеството не са приети за търговия на регулиран пазар или на друг равностоен пазар и Дружеството не възнамерява да иска приемането им на друг пазар, освен на посочения в предходното изречение.

1.7. Настоящият Документ се изготвя с оглед допускането на издадените Акции до търговия на регулиран пазар, а не за публично предлагане, съответно няма предлагане, което да може да бъде отменено или временно преустановено. Търговията с акции на регулиран пазар може да бъде спряна или прекратена от регулативните органи (КФН, съответно зам.-председателят на КФН, ръководещ Управление „Надзор на инвестиционната дейност” или БФБ) при неспазване на някои нормативни изисквания, по реда и при условията на чл. 212, ал. 1, т. 4 ЗППЦК, чл. 91 и чл. 118, ал. 1, т. 4 и 9 от Закона за пазарите на финансови инструменти, чл. 37, ал. 1, т. 2 от Закона срещу пазарните злоупотреби с финансови инструменти.

1.8. Тъй като настоящият Документ се изготвя с оглед допускане на Акциите до търговия на регулиран пазар, а не за предлагане, Емитентът не е определил емисионна стойност или цена, на която да бъдат закупувани Акциите. Сделките на БФБ (след приемане на Акциите за търговия) ще се сключват, включително цената ще се определя от страните, в съответствие с борсовия правилник. Не са налице разходи или данъци за инвеститорите във връзка с допускането на Акциите до търговия на регулиран пазар. Информация за данъчното облагане на доходите на инвесторите от Акциите е представена по-горе в „*Данъчно облагане*”.

## 2. Информация за Дружеството

Този Документ и допълнителна публична информация за Дружеството могат да бъдат получени от интернет страницата на Дружеството: [www.regalainvest.bg](http://www.regalainvest.bg), както и от публичния регистър на Комисията за финансов надзор ([www.fsc.bg](http://www.fsc.bg)), след вписване на Дружеството в регистъра на КФН, и от “Българска фондова борса – София” АД ([www.bse-sofia.bg](http://www.bse-sofia.bg)), след приемането на Акциите на Дружеството за търговия, както и чрез специализираната финансова медия Infostock.bg ([www.infostock.bg](file:///C%3A%5CDocuments%20and%20Settings%5CUser%5CLocal%20Settings%5CTemporary%20Internet%20Files%5CContent.IE5%5CP31U32ZN%5Cwww.infostock.bg)). Инвеститорите ще могат да получават информация за цените и обема на сключваните борсови сделки с Акции на Дружеството, за цените и обема на търсене и предлагане на Акциите и друга инвестиционна информация от лицензираните инвестиционни посредници. Такъв вид информация може да бъде получена и от бюлетина на БФБ на интернет страницата на БФБ [www.bse-sofia.bg](http://www.bse-sofia.bg/), от финансовата преса и други подобни източници.

## 3.Отговорност за Документа

Регала Инвест поема отговорност за съдържанието на този Документ. С подписа си на последната страница от Документа изпълнителните директори на Дружеството Цанко Цаков и Ивелина Кънчева - Шабан декларират, че при изготвянето на Документа е положена необходимата грижа за неговото съответствие с изискванията на закона и че доколкото им е известно, информацията в Документа съответства на действителните факти и обстоятелства, не е подвеждаща или съдържаща непълноти, които е вероятно да засегнат важността й, и коректно представя съществените аспекти от икономическото, финансовото и правно състояние на Дружеството, както и правата по Акциите.

Съгласно ЗППЦК, членовете на Съвета на директорите на Дружеството (вж. „*Ръководни органи – Съвет на директорите*”) отговарят солидарно за вредите, причинени от неверни, заблуждаващи или непълни данни в Документа. Съставителят на финансовите отчетина Дружеството Елена Тодорова Тодорова отговаря солидарно с лицата по предходното изречение за вреди, причинени от неверни, заблуждаващи или непълни данни в изготвените от нея финансови отчети. В тази връзка членовете на Съвета на директорите и съставителят на отчетите са декларирали изискуемите от чл. 81, ал. 5 ЗППЦК обстоятелства, а именно, че доколкото им е известно, съдържащата се в Документа информация е вярна и пълна.

##

# ДЕФИНИЦИИ

Дефинициите по-долу се използват навсякъде в този Документ, освен ако контекстът изисква друго.

|  |  |
| --- | --- |
| **“Акции”** | Издадените акции на „Регала Инвест” АД, ISIN код BG1100036133 |
| **“БВП”** | брутен вътрешен продукт |
| **“БНБ”** | Българската народна банка  |
| **“БФБ”, “Българска Фондова Борса”** или **“Борсата”** | “Българска фондова борса – София” АД |
| **“Емитент”, “Дружеството” или Регала Инвест** | „Регала Инвест” АД, ЕИК 202780654 |
| **“ЕС”** | Европейски съюз |
| **“ЗППЦК”** | Български Закон за публичното предлагане на ценни книжа |
| **„ЗПФИ”** | Български Закон за пазарите на финансови инструменти |
| **“Комисия за финансов надзор”** или **“КФН”** | Комисията за финансов надзор на Република България  |
| **"МВФ"** | Международен валутен фонд |
| **"МСС"** | Международни счетоводни стандарти |
| **"МСФО"** | Международни стандарти за финансова отчетност |
| **“Общо Събрание”** | Общото събрание на акционерите на „Регала Инвест” АД |
| **"Приемане за Търговия"** | Приемане на Акциите за търговия на Българска фондова борса  |
| **“Съвет на директорите”** | Съветът на директорите на „Регала Инвест” АД |
| **“Устав”** | Устава на „Регала Инвест” АД |
| **"Централния Депозитар"**  | “Централен депозитар” АД, със седалище и адрес на управление: гр. София, ул. „Три уши” № 10, ет. 4, дружество, което по силата на закона води националния регистър за безналични акции в България и извършва, освен другото, услуги по клиринг и сетълмент на сделки с безналични акции. Централният депозитар е депозитарната институция за Акциите. |

В този Документ думите, обозначаващи който и да е род, включват всички родове, освен ако контекстът изисква друго.

 Долуподписаните лица, в качеството си на представляващи „Регала Инвест” АД, са отговорни за изготвянето на настоящия Документ, като с подписа си, положен по-долу, декларират, че същият отговаря на изискванията на закона.

\_\_\_\_\_\_\_\_\_\_\_\_\_\_\_\_\_\_\_

Цанко Тодоров Цаков

*Изпълнителен директор на “Регала Инвест” АД*

\_\_\_\_\_\_\_\_\_\_\_\_\_\_\_\_\_\_\_

Ивелина Кънчева Кънчева-Шабан

*Изпълнителен директор на “Регала Инвест” АД*